
ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

ΤΕΥΧΟΣ ΔΕΥΤΕΡΟ Αρ. Φύλλου 2136 

1 Νοεμβρίου 2007 


ΑΠΟΦΑΣΕΙ Σ 

Κανόνες Συμπεριφοράς 

Επιχειρήσεων Παροχής Επενδυτικών Υπηρεσιών 
(ΕΠΕΥ). 

ΤΟ ΔΙΟΙΚΗΤΙΚΟ ΣΥΜΒΟΥΛΙΟ 

ΤΗΣ ΕΠΙΤΡΟΠΗΣ ΚΕΦΑΛΑΙΑΓΟΡΑΣ 

(Αριθμ. απόφασης 1/452/1.11.2007) 

Λαμβάνοντας υπόψη: 

1. Την παράγραφο 10 του άρθρου 25 του ν. 3606/2007 
για «τις αγορές χρηματοπιστωτικών μέσων και άλλες 
διατάξεις» (ΦΕΚ Α/195/2007). 

2. Την παράγραφο 7 του άρθρου 27 του ν. 3606/2007 
για «τις αγορές χρηματοπιστωτικών μέσων και άλλες 
διατάξεις» (ΦΕΚ Α/195/2007). 

3. Την παράγραφο 3 του άρθρου 28 του ν. 3606/2007 
για «τις αγορές χρηματοπιστωτικών μέσων και άλλες 
διατάξεις» (ΦΕΚ Α/195/2007). 

4. Την παράγραφο 5 του άρθρου 30 του ν. 3606/2007 
για «τις αγορές χρηματοπιστωτικών μέσων και άλλες 
διατάξεις» (ΦΕΚ Α/195/2007). 

5. Την Οδηγία 2004/39/ΕΚ του Ευρωπαϊκού Κοινοβου¬ 
λίου και του Συμβουλίου για «τις αγορές χρηματοπι¬ 
στωτικών μέσων» (Ι_ 145/1/30.4.2004). 

6. Την Οδηγία 2006/73/ΕΚ της Ευρωπαϊκής Επιτροπής 
για την «εφαρμογή της Οδηγίας 2004/39/ΕΚ του Ευρω¬ 
παϊκού Κοινοβουλίου και του Συμβουλίου όσον αφορά 
τις οργανωτικές απαιτήσεις και τους όρους λειτουρ¬ 
γίας των επιχειρήσεων επενδύσεων, καθώς και τους 
ορισμούς που ισχύουν για τους σκοπούς της εν λόγω 
οδηγίας» (1241/26/2006). 

7. Το άρθρο 90 του π.δ. 63/2005 «Κωδικοποίηση της 
νομοθεσίας για την Κυβέρνηση και τα κυβερνητικά όρ¬ 
γανα» (ΦΕΚ Α/98/2005), αποφασίζει ομόφωνα: 

ΚΕΦΑΛΑΙΟ 1 

ΑΝΤΙΚΕΙΜΕΝΟ, ΠΕΔΙΟ ΕΦΑΡΜΟΓΗΣ ΚΑΙ ΟΡΙΣΜΟΙ 
Αρθρο 1 

Αντικείμενο και πεδίο εφαρμογής 

1. Η απόφαση αυτή έχει σκοπό την ενσωμάτωση των 
άρθρων 2, 3, 26 έως 50 και 52 της Οδηγίας 2006/73/ 


ΕΚ της Επιτροπής της 10ης Αυγούστου 2006 «για την 
εφαρμογή της Οδηγίας 2004/39/ΕΚ του Ευρωπαϊκού 
Κοινοβουλίου και του Συμβουλίου, όσον αφορά τις ορ¬ 
γανωτικές απαιτήσεις και τους όρους λειτουργίας των 
επιχειρήσεων επενδύσεων, καθώς και τους ορισμούς 
που ισχύουν για τους σκοπούς της εν λόγω οδηγίας». 

2. Η παρούσα απόφαση εφαρμόζεται και στα πιστω¬ 
τικά ιδρύματα, εφόσον παρέχουν μια ή περισσότερες 
επενδυτικές υπηρεσίες ή ασκούν επενδυτικές δραστη¬ 
ριότητες. 

3. Η παρούσα απόφαση, εκτός από τα άρθρα 21 και 
23, εφαρμόζεται και στις ανώνυμες εταιρίες διαχείρισης 
αμοιβαίων κεφαλαίων που έχουν λάβει άδεια σύμφωνα 
με την παράγραφο 2 του άρθρου 4 του ν. 3283/2004 και 
στις εταιρίες διαχείρισης συλλογικών επενδύσεων της 
παραγράφου 4 του άρθρου 5 της Οδηγίας 85/611/ΕΟΚ. 

4. Τα άρθρα 2 έως 8,10 έως 17, 22, 24 και 27 της από¬ 
φασης αυτής εφαρμόζονται και στις ανώνυμες εταιρίες 
επενδυτικής διαμεσολάβησης, που λειτουργούν σύμφω¬ 
να με το άρθρο 36 του ν. 3606/2007. 

Αρθρο 2 
Ορισμοί 

Για τους σκοπούς της απόφασης αυτής, νοούνται ως: 

1. «Καλυπτόμενα πρόσωπα» σε σχέση με μία Ανώνυμη 
Εταιρεία Παροχής Επενδυτικών Υπηρεσιών (ΑΕΠΕΥ): 

(α) οι διευθυντές ή ισοδύναμα πρόσωπα, τα διευθυ¬ 
ντικά στελέχη και οι συνδεδεμένοι αντιπρόσωποι της 
ΑΕΠΕΥ, 

(β) οι διευθυντές ή ισοδύναμα πρόσωπα, και τα δι¬ 
ευθυντικά στελέχη των συνδεδεμένων αντιπροσώπων 
της ΑΕΠΕΥ, 

(γ) οι υπάλληλοι της ΑΕΠΕΥ και των συνδεδεμένων 
αντιπροσώπων της, καθώς και οποιοδήποτε άλλο φυ¬ 
σικό πρόσωπο, οι υπηρεσίες του οποίου τίθενται στη 
διάθεση και παρέχονται υπό τον έλεγχο της ΑΕΠΕΥ ή 
του συνδεδεμένου αντιπροσώπου της, ο οποίος συμμε¬ 
τέχει επίσης στην παροχή και άσκηση των επενδυτικών 
υπηρεσιών και δραστηριοτήτων από την ΑΕΠΕΥ και 

(δ) τα φυσικά πρόσωπα που συμμετέχουν άμεσα στην 
παροχή υπηρεσιών στην ΑΕΠΕΥ ή στο συνδεδεμένο 
αντιπρόσωπό της, στο πλαίσιο συμφωνίας εξωτερικής 
ανάθεσης, με σκοπό την παροχή επενδυτικών υπηρεσι¬ 
ών και δραστηριοτήτων εκ μέρους της ΑΕΠΕΥ. 

2. «Ανώτερα διευθυντικά στελέχη»: τα πρόσωπα που 
διευθύνουν στην πράξη την ΑΕΠΕΥ σύμφωνα με την 
παράγραφο 4 του άρθρου 17 του ν. 3606/2007. 

3. «Πρόσωπα με το οποία το καλυπτόμενο πρόσωπο 
έχει οικογενειακή σχέση» είναι: 

(α) ο (η) σύζυγος του καλυπτόμενου προσώπου, ή ο 
(η) σύντροφος του προσώπου αυτού που εξομοιώνεται 
με σύζυγο, 

(β) τα προστατευόμενα τέκνα και τα προστατευόμενα 
θετά τέκνα του καλυπτόμενου προσώπου και 

(γ) οι λοιποί συγγενείς του καλυπτόμενου προσώπου, 
οι οποίοι, κατά την ημερομηνία της σχετικής προσωπι¬ 
κής συναλλαγής, διέμεναν, για τουλάχιστον ένα έτος, 
σε κοινή οικογενειακή στέγη με το καλυπτόμενο πρό¬ 
σωπο. 

4. «Χρηματοοικονομικός αναλυτής»: το καλυπτόμενο 
πρόσωπο που εκπονεί το ουσιώδες μέρος της έρευνας 
στον τομέα των επενδύσεων. 

5. «Όμιλος»: σε σχέση με μια ΑΕΠΕΥ, ο όμιλος, στον 
οποίο συμμετέχει η ΑΕΠΕΥ και ο οποίος αποτελείται 
από μια μητρική επιχείρηση, τις θυγατρικές της και 
τις οντότητες, στις οποίες η μητρική επιχείρηση ή οι 
θυγατρικές της κατέχουν συμμετοχή, καθώς και από 
τις επιχειρήσεις που συνδέονται μεταξύ τους με δεσμό 
κατά την έννοια του άρθρου 106 του κ.ν. 2190/1920 για 
τους ενοποιημένους λογαριασμούς. 

6. «Εξωτερική ανάθεση»: συμφωνία οποιοσδήποτε μορ¬ 
φής μεταξύ μιας ΑΕΠΕΥ και ενός παρόχου υπηρεσιών, με 
την οποία ο πάροχος υπηρεσιών προβαίνει σε ενέργειες, 
παρέχει μία υπηρεσία ή ασκεί μία δραστηριότητα τις 
οποίες, σε διαφορετική περίπτωση, θα είχε αναλάβει 
η ίδια η ΑΕΠΕΥ. 

7. «Πελάτης»: οι πελάτες και οι δυνητικοί πελάτες της 
ΑΕΠΕΥ. 

8. «Συναλλαγή χρηματοδότησης τίτλων»: η, σύμφωνα 
με τα οριζόμενα στην παράγραφο 10 του άρθρου 2 
του Κανονισμού (ΕΚ) αριθμ. 1287/2006 της Επιτροπής, 
δανειοδοσία ή δανειοληψία μετοχών ή άλλων χρηματο¬ 
πιστωτικών μέσων, ή συναλλαγή πώλησης με σύμφωνο 
επαναγοράς ή συναλλαγή αγοράς με σύμφωνο επα- 
ναπώλησης, ή συναλλαγή αγοράς επαναπώλησης (όυγ 
- 5θΙΙ 03θ1<) ή πώλησης επαναγοράς (εοΙΙ -όυγ 03θ1<). 

9. «Επενδυτική συμβουλή»: μια προσωπική σύσταση 
προς ένα πρόσωπο υπό την ιδιότητά του ως υφιστά¬ 
μενου ή δυνητικού επενδυτή, ή υπό την ιδιότητά του 
ως αντιπροσώπου υφιστάμενου ή δυνητικού επενδυτή, 
η οποία: 

(α) παρουσιάζεται ως κατάλληλη για το πρόσωπο 
αυτό ή λαμβάνει υπόψη της την κατάσταση του προ¬ 
σώπου αυτού και 

(β) αποτελεί σύσταση για την: 

(βα) αγορά, πώληση, εγγραφή, ανταλλαγή, εξαγορά, 
διακράτηση ή αναδοχή ορισμένου χρηματοπιστωτικού 
μέσου, 

(ββ) άσκηση ή μη άσκηση οποιουδήποτε δικαιώματος 
που παρέχει ορισμένο χρηματοπιστωτικό μέσο για την 
αγορά, πώληση, εγγραφή, ανταλλαγή, ή εξαγορά χρη¬ 
ματοπιστωτικού μέσου. 

Μια σύσταση δεν είναι προσωπική σύσταση εάν δι¬ 
αδίδεται αποκλειστικά μέσω διαύλων επικοινωνίας ή 
απευθύνεται στο κοινό. 

10. «Δίαυλος επικοινωνίας»: το μέσο ή ο τρόπος, μέσω 
του οποίου δημοσιοποιείται ή είναι πιθανό ότι θα δημο¬ 


σιοποιηθεί μία πληροφορία, στην οποία έχει πρόσβαση 
μεγάλος αριθμός προσώπων, όπως ενδεικτικά, τα μέσα 
μαζικής ενημέρωσης, το διαδίκτυο και η μαζική ταχυ¬ 
δρομική αποστολή (έγχαρτη ή ηλεκτρονική). 

11. «Σταθερό μέσο»: κάθε μέσο που επιτρέπει σε έναν 
πελάτη να αποθηκεύει στοιχεία πληροφόρησης που 
απευθύνονται προσωπικά σε αυτόν, κατά τρόπο προ- 
σβάσιμο για μελλοντική αναφορά και για επαρκές χρο¬ 
νικό διάστημα κάθε φορά ώστε να εξυπηρετεί τους 
σκοπούς της πληροφόρησης αυτής και το οποίο επι¬ 
τρέπει την ακριβή αναπαραγωγή των αποθηκευμένων 
στοιχείων πληροφόρησης. 

12. «Τόπος εκτέλεσης»: μια οργανωμένη αγορά, ένας 
Πολυμερής Μηχανισμός Διαπραγμάτευσης (Π.Μ.Δ.), ένας 
συστηματικός εσωτερικοποιητής ή ένας ειδικός δια¬ 
πραγματευτής ή οποιοσδήποτε άλλος πάροχος ρευ¬ 
στότητας ή μια οντότητα που επιτελεί σε τρίτη χώρα 
λειτουργία όμοια με τις παραπάνω λειτουργίες. 

Αρθρο 3 

Μέσα παροχής πληροφοριών 

1. Στις περιπτώσεις που απαιτείται η παροχή πληρο¬ 
φοριών μέσω σταθερού μέσου, η ΕΠΕΥ μπορεί να χρη¬ 
σιμοποιεί σταθερό μέσο εκτός από το έγχαρτο μόνον 
εφόσον: 

(α) το μέσο αυτό είναι το κατάλληλο για την παροχή 
των πληροφοριών στο πλαίσιο των δραστηριοτήτων, οι 
οποίες πραγματοποιούνται ή πρόκειται να πραγματο¬ 
ποιηθούν μεταξύ της ΕΠΕΥ και του πελάτη και 
(β) το πρόσωπο, στο οποίο παρέχονται οι πληροφορί¬ 
ες, επιλέγει ρητά την παροχή πληροφοριών μέσω άλλου 
μέσου πλην του έγχαρτου, στην περίπτωση που του 
παρέχεται η δυνατότητα επιλογής μεταξύ της πληρο¬ 
φόρησης σε έγχαρτη μορφή ή μέσω άλλου σταθερού 
μέσου. 

2. Η ΕΠΕΥ μπορεί να παρέχει, μέσω διαδικτύου, σε 
πελάτες τις πληροφορίες των άρθρων 6 έως 10 και της 
παραγράφου 2 του άρθρου 23, οι οποίες δεν απευθύνο¬ 
νται προσωπικά σε συγκεκριμένο πελάτη, εφόσον: 

(α) η παροχή των πληροφοριών μέσω του μέσου αυτού 
είναι κατάλληλη για τις δραστηριότητες που πραγμα¬ 
τοποιούνται ή πρόκειται να πραγματοποιηθούν μεταξύ 
της ΕΠΕΥ και του πελάτη, 

(β) ο πελάτης συναινεί ρητά στην παροχή των συγκε¬ 
κριμένων πληροφοριών με τη μορφή αυτή, 

(γ) κοινοποιείται ηλεκτρονικά στον πελάτη η διεύθυνση 
του διαδικτυακού τόπου και το σημείο του διαδικτυακού 
τόπου στο οποίο είναι προσβάσιμες οι πληροφορίες, 
(δ) οι πληροφορίες είναι επικαιροποιημένες και 
(ε) οι πληροφορίες είναι προσβάσιμες, μέσω του συ¬ 
γκεκριμένου διαδικτυακού τόπου, σε συνεχή βάση και 
για εύλογο χρονικό διάστημα, που μπορεί να θεωρηθεί 
ότι χρειάζεται ο πελάτης για να τις εξετάσει. 

3. Εάν υπάρχουν επαρκείς ενδείξεις ότι ένας πελάτης 
έχει τακτική πρόσβαση στο διαδίκτυο, τότε η παροχή 
πληροφοριών μέσω ηλεκτρονικής επικοινωνίας θεωρεί¬ 
ται κατάλληλη για τη δραστηριότητα που πραγματοποι¬ 
είται ή πρόκειται να πραγματοποιηθεί μεταξύ της ΕΠΕΥ 
και του πελάτη αυτού. Επαρκής ένδειξη θεωρείται και 
η χορήγηση από τον πελάτη ηλεκτρονικής διεύθυνσης 
προκειμένου να χρησιμοποιηθεί στο πλαίσιο της συναλ¬ 
λακτικής δραστηριότητας με την ΕΠΕΥ. 

ΚΕΦΑΛΑΙΟ 2 

ΠΛΗΡΟΦΟΡΗΣΗ ΠΕΛΑΤΩΝ 
Άρθρο 4 

Προϋποθέσεις ορθής πληροφόρησης 

1. Η ΕΠΕΥ διασφαλίζει ότι όλες οι πληροφορίες, πε¬ 
ριλαμβανόμενων των διαφημιστικών ανακοινώσεων, τις 
οποίες απευθύνει σε ιδιώτες πελάτες ή τις οποίες διαδί¬ 
δει με τρόπο που καθιστά πιθανή τη λήψη τους από ιδι¬ 
ώτες πελάτες, πληρούν τις προϋποθέσεις, προκειμένου 
να είναι ακριβείς, σαφείς και μη παραπλανητικές. 

2. Η πληροφόρηση περιλαμβάνει απαραιτήτως την 
επωνυμία της ΕΠΕΥ. 

3. Η πληροφόρηση πρέπει να είναι ακριβής και ειδι¬ 
κότερα να μη δίνει έμφαση σε ενδεχόμενα δυνητικά 
οφέλη από μια επενδυτική υπηρεσία ή από ένα χρημα¬ 
τοπιστωτικό μέσο, χωρίς να επισημαίνει, παράλληλα, με 
σαφήνεια κάθε σχετικό κίνδυνο. Η πληροφόρηση πρέπει 
να είναι επαρκής και να παρουσιάζεται με τρόπο ώστε 
να είναι πιθανή η κατανόησή της από το μέσο μέλος της 
ομάδας των προσώπων στην οποία απευθύνεται και από 
κάθε άλλο πιθανό αποδέκτη της. Η πληροφόρηση δεν 
πρέπει να αποκρύπτει, να υποβαθμίζει ή να συγκαλύπτει 
σημαντικά στοιχεία, δηλώσεις ή προειδοποιήσεις. 

4. Όταν η πληροφόρηση συγκρίνει επενδυτικές ή 
παρεπόμενες υπηρεσίες, χρηματοπιστωτικά μέσα ή 
πρόσωπα που παρέχουν επενδυτικές ή παρεπόμενες 
υπηρεσίες, πρέπει: 

(α) η σύγκριση να είναι εύλογη και να παρουσιάζεται 
με ακριβοδίκαιο τρόπο, 

(β) να προσδιορίζονται οι πηγές της πληροφόρησης 
που χρησιμοποιούνται για τη σύγκριση και 

(γ) να αναφέρονται τα βασικά στοιχεία και οι παρα¬ 
δοχές που χρησιμοποιήθηκαν για τη σύγκριση. 

5 Όταν η πληροφόρηση περιλαμβάνει ένδειξη προη¬ 
γούμενων επιδόσεων ενός χρηματοπιστωτικού μέσου, 
ενός χρηματοοικονομικού δείκτη ή μιας επενδυτικής 
υπηρεσίας: 

(α) Η ένδειξη προηγούμενων επιδόσεων δεν πρέπει 
να αποτελεί το προεξέχον στοιχείο της σχετικής ανα¬ 
κοίνωσης. 

(β) Η πληροφόρηση πρέπει να περιλαμβάνει τις κατάλ¬ 
ληλες πληροφορίες για τις επιδόσεις της αμέσως προη¬ 
γούμενης πενταετίας ή, εάν το διάστημα κατά το οποίο 
είτε ήταν διαθέσιμο το χρηματοπιστωτικό μέσο, είτε 
καταρτίστηκε ο δείκτης, είτε παρασχέθηκε η επενδυτική 
υπηρεσία, είναι μικρότερο των πέντε ετών, για όλο το 
χρονικό αυτό διάστημα. Η ΕΠΕΥ, πάντως μπορεί να πα¬ 
ρέχει πληροφόρηση για μεγαλύτερο χρονικό διάστημα 
από την πενταετία. Σε κάθε περίπτωση η πληροφόρηση 
αφορά πλήρεις δωδεκάμηνες περιόδους. 

(γ) Η περίοδος αναφοράς και η πηγή των πληροφο¬ 
ριών πρέπει να αναφέρονται με σαφήνεια. 

(δ) Η πληροφόρηση πρέπει να περιλαμβάνει εμφανή 
προειδοποίηση ότι τα αριθμητικά στοιχεία αναφέρονται 
στο παρελθόν και ότι οι προηγούμενες επιδόσεις δεν 
αποτελούν ασφαλή ένδειξη μελλοντικών επιδόσεων. 

(ε) Όταν η ένδειξη προηγουμένων επιδόσεων βασίζε¬ 
ται σε αριθμητικά στοιχεία εκπεφρασμένα σε νόμισμα 
διαφορετικό από εκείνο του κράτους μέλους, στο οποίο 
είναι εγκατεστημένος ο ιδιώτης πελάτης, πρέπει να 
αναφέρεται με σαφήνεια το σχετικό νόμισμα και να πε¬ 


ριλαμβάνεται προειδοποίηση ότι η απόδοση ενδέχεται 
να επηρεαστεί θετικά ή αρνητικά από συναλλαγματικές 
διακυμάνσεις. 

(στ) Όταν η ένδειξη προηγουμένων επιδόσεων βασί¬ 
ζεται σε μεικτή απόδοση, πρέπει να γνωστοποιούνται 
αναλυτικά οι επιβαρύνσεις από προμήθειες, αμοιβές ή 
άλλες χρεώσεις. 

6. Η πληροφόρηση, που περιλαμβάνει ή αναφέρεται 
σε προσομοίωση προηγουμένων επιδόσεων, πρέπει να 
αναφέρεται σε χρηματοπιστωτικό μέσο ή χρηματοοι¬ 
κονομικό δείκτη και να πληροί τις ακόλουθες προϋπο¬ 
θέσεις: 

(α) η προσομοίωση προηγουμένων επιδόσεων πρέπει 
να βασίζεται σε πραγματικές προηγούμενες επιδόσεις 
ενός ή περισσότερων χρηματοπιστωτικών μέσων ή χρη¬ 
ματοοικονομικών δεικτών, οι οποίοι είτε αφορούν το ίδιο 
χρηματοπιστωτικό μέσο είτε υποκείμενο μέσο του, 

(β) οι πραγματικές προηγούμενες επιδόσεις, στις οποί¬ 
ες βασίζεται η προσομοίωση προηγουμένων επιδόσεων, 
πρέπει να πληρούν τις προϋποθέσεις των περιπτώσεων 
(α) έως (γ), (ε) και (στ) της παραγράφου 5 και 

(γ) η πληροφόρηση πρέπει να περιλαμβάνει εμφανή 
προειδοποίηση ότι τα αριθμητικά στοιχεία αφορούν 
προσομοίωση προηγουμένων επιδόσεων και ότι οι προ¬ 
ηγούμενες αυτές επιδόσεις δεν αποτελούν ασφαλή έν¬ 
δειξη μελλοντικών επιδόσεων. 

7. Όταν η πληροφόρηση περιλαμβάνει πληροφοριακά 
στοιχεία σχετικά με μελλοντικές επιδόσεις: 

(α) η πληροφόρηση δεν πρέπει να βασίζεται ή να ανα- 
φέρεται σε προσομοίωση προηγουμένων επιδόσεων, 

(β) η πληροφόρηση πρέπει να βασίζεται σε εύλογες 
παραδοχές που μπορούν να τεκμηριωθούν με αντικει¬ 
μενικά δεδομένα, 

(γ) σε περίπτωση που η πληροφόρηση βασίζεται σε 
μεικτή απόδοση, πρέπει να γνωστοποιούνται αναλυτι¬ 
κά οι επιβαρύνσεις από προμήθειες, αμοιβές ή άλλες 
χρεώσεις και 

(δ) η πληροφόρηση πρέπει να περιλαμβάνει εμφα¬ 
νή προειδοποίηση ότι οι προβλέψεις σχετικά με τις 
μελλοντικές επιδόσεις δεν αποτελούν ασφαλή ένδειξη 
μελλοντικών επιδόσεων. 

8. Πληροφόρηση, η οποία αναφέρεται σε ιδιαίτερη 
φορολογική μεταχείριση, πρέπει να επισημαίνει ότι η 
συγκεκριμένη φορολογική μεταχείριση εξαρτάται από 
τα ατομικά δεδομένα κάθε πελάτη και ενδέχεται να 
μεταβληθεί στο μέλλον. 

9. Η πληροφόρηση δεν πρέπει να χρησιμοποιεί το 
όνομα αρμόδιας αρχής με τρόπο που να δείχνει ή να 
υποδηλώνει ότι η αρμόδια αρχή υποστηρίζει ή εγκρίνει 
τα προϊόντα ή τις υπηρεσίες της ΕΠΕΥ. 

Άρθρο 5 

Ενημέρωση για κατηγοριοποίηση πελάτη 

1. Η ΕΠΕΥ ενημερώνει τους νέους και τους υφιστάμε¬ 
νους πελάτες της ότι προέβη στην κατάταξή τους στην 
κατηγορία των ιδιωτών ή των επαγγελματιών πελατών 
ή των επιλέξιμων αντισυμβαλλομένων. 

2. Η ΕΠΕΥ γνωστοποιεί στους πελάτες της, μέσω 
σταθερού μέσου, το δικαίωμά τους να ζητήσουν την 
κατάταξή τους σε άλλη κατηγορία πελατών από αυτήν 
που έχουν ήδη καταταγεί, καθώς και κάθε περιορισμό 
που αυτό συνεπάγεται όσον αφορά το επίπεδο προ¬ 
στασίας τους. 

3. Η ΕΠΕΥ μεταβάλλει την κατάταξή ενός πελάτη, 
κατόπιν αιτήματος του, ή και με δική της πρωτοβουλία 
και: 

(α) αντιμετωπίζει, ως επαγγελματία ή ως ιδιώτη πε¬ 
λάτη, έναν πελάτη, ο οποίος κατ’ εφαρμογή της παρα¬ 
γράφου 2 του άρθρου 30 του ν. 3606/2007 θεωρείται 
επιλέξιμος αντισυμβαλλόμενος, ή 

(β) αντιμετωπίζει, ως ιδιώτη πελάτη, έναν πελάτη ο 
οποίος, κατ’ εφαρμογή της παραγράφου 1 του άρθρου 6 
του ν. 3606/2007, θεωρείται επαγγελματίας πελάτης. 

4. Η ΕΠΕΥ μπορεί να αντιμετωπίζει επιλέξιμο αντι¬ 
συμβαλλόμενο ως επαγγελματία πελάτη, ύστερα από 
αίτημα του να αντιμετωπισθεί ως πελάτης, του οποίου 
η σχέση με την ΕΠΕΥ υπόκειται στις διατάξεις των 
άρθρων 25, 27 και 28 του ν. 3606/2007. Ο επιλέξιμος 
αντισυμβαλλόμενος μπορεί να ζητήσει ρητά να αντιμε¬ 
τωπιστεί ως ιδιώτης πελάτης, εφαρμοζομένων των πα¬ 
ραγράφων 2, 3 και 4 του άρθρου 6 του ν. 3606/2007. 

Άρθρο 6 

Γενικοί όροι για την πληροφόρηση των πελατών 

1. Η ΕΠΕΥ παρέχει σε ιδιώτες πελάτες, σε εύθετο 
χρόνο, είτε πριν από τη σύναψη σύμβασης παροχής 
επενδυτικών ή παρεπόμενων υπηρεσιών, είτε πριν από 
την παροχή σε αυτούς των υπηρεσιών αυτών, όποιο 
από τα ανωτέρω προηγείται χρονικά, τους όρους της 
σύμβασης και τις πληροφορίες που προβλέπονται στο 
άρθρο 7 και αφορούν την εν λόγω σύμβαση και τις εν 
λόγω επενδυτικές ή παρεπόμενες υπηρεσίες. 

2. Η ΕΠΕΥ, σε εύθετο χρόνο πριν από την παροχή 
επενδυτικών ή παρεπόμενων υπηρεσιών, παρέχει: 

(α) στους ιδιώτες πελάτες, τις πληροφορίες που προ- 
βλέπονται στα άρθρα 7 έως 10, 

(β) στους επαγγελματίες πελάτες, εάν δεν ορίζεται 
διαφορετικά, τις πληροφορίες που προβλέπονται στις 
περιπτώσεις (δ) έως (ζ) του άρθρου 9. 

3. Οι πληροφορίες των παραγράφων 1 και 2 παρέχονται 
μέσω σταθερού μέσου ή, μέσω διαδικτύου (εφόσον δεν 
αποτελεί σταθερό μέσο), υπό τον όρο ότι πληρούνται οι 
προϋποθέσεις της παραγράφου 2 του άρθρου 3. 

4. Η ΕΠΕΥ μπορεί, κατ’ εξαίρεση της παραγράφου 1 και 
της περίπτωσης (α) της παραγράφου 2, να παρέχει σε 
ιδιώτη πελάτη τις πληροφορίες που προβλέπονται στην 
παράγραφο 1, αμέσως, μόλις ο πελάτης αυτός συνάψει 
σύμβαση παροχής επενδυτικών ή παρεπόμενων υπη¬ 
ρεσιών, καθώς και τις πληροφορίες που προβλέπονται 
στην περίπτωση (α) της παραγράφου 2, αμέσως με την 
έναρξη της παροχής της υπηρεσίας: 

(α) όταν η σύμβαση συνήφθη από απόσταση, ύστερα 
από αίτημα του πελάτη και το γεγονός αυτό εμπόδισε 
την ΕΠΕΥ να παράσχει τα σχετικά στοιχεία ή 

(β) όταν, παρόλο που δεν ισχύει η υποπερίπτωση (ίϋ) 
της περίπτωσης (α) της παραγράφου 3 του άρθρου 4α 
του νόμου 2251/1994, η ΕΠΕΥ συμμορφώνεται με τους 
όρους του εν λόγω άρθρου, θεωρώντας τον ιδιώτη πε¬ 
λάτη ως «καταναλωτή» και την ίδια ως «προμηθευτή» 
κατά την έννοια των διατάξεων του ν. 2251/1994. 

5. Η ΕΠΕΥ, σε εύθετο χρόνο, γνωστοποιεί στους πε¬ 
λάτες κάθε ουσιώδη μεταβολή των πληροφοριών που 
τους έχει παράσχει, κατ’ εφαρμογή των άρθρων 7 έως 10 
και αφορούν την παρεχόμενη από την ΕΠΕΥ υπηρεσία. 
Η γνωστοποίηση γίνεται μέσω σταθερού μέσου, στην 
περίπτωση που η σχετική πληροφόρηση είχε παρασχε¬ 
θεί μέσω σταθερού μέσου. 


6. Οι πληροφορίες που περιλαμβάνονται σε μια δι¬ 
αφημιστική ανακοίνωση πρέπει να είναι συναφείς με 
οποιαδήποτε άλλη πληροφόρηση που η ΕΠΕΥ παρέχει, 
κατά την παροχή επενδυτικών και παρεπόμενων υπη¬ 
ρεσιών, στους πελάτες της. 

7. Διαφημιστική ανακοίνωση, η οποία εμπεριέχει πρό¬ 
ταση ή πρόσκληση, με τη μορφή των περιπτώσεων που 
αναφέρονται κατωτέρω και η οποία προσδιορίζει τον 
τρόπο απάντησης ή περιλαμβάνει έντυπο με το οποίο 
μπορεί να δοθεί απάντηση από τους πελάτες, αναφέρει 
τις πληροφορίες που προβλέπονται στα άρθρα 7 έως 
10 και οι οποίες σχετίζονται με την εν λόγω πρόταση 
ή πρόσκληση: 

(α) πρόταση σύναψης σύμβασης, για την παροχή επεν¬ 
δυτικής ή παρεπόμενης υπηρεσίας γενικά ή ως προς 
συγκεκριμένο χρηματοπιστωτικό μέσο, με οποιοδήποτε 
πρόσωπο τυχόν ανταποκριθεί στην ανακοίνωση, 

(β) πρόσκληση, σε οποιοδήποτε πρόσωπο τυχόν αντα- 
ποκριθεί στη σχετική ανακοίνωση, να υποβάλει πρόταση 
για σύναψη σύμβασης για παροχή επενδυτικής ή πα¬ 
ρεπόμενης υπηρεσίας γενικά ή ως προς συγκεκριμένο 
χρηματοπιστωτικό μέσο. 

Η περίπτωση (α) δεν εφαρμόζεται, εάν ο δυνητικός ιδι¬ 
ώτης πελάτης, προκειμένου να αποδεχθεί την πρόταση 
ή να απαντήσει στην πρόσκληση, που περιλαμβάνεται 
στη διαφημιστική ανακοίνωση, πρέπει να ανατρέξει σε 
άλλα έγγραφα, τα οποία περιλαμβάνουν μέρος ή το 
σύνολο των σχετικών πληροφοριών. 

Άρθρο 7 

Πληροφόρηση πελατών για την ΕΠΕΥ 
και τις υπηρεσίες που παρέχει 

1. Η ΕΠΕΥ παρέχει, στους ιδιώτες πελάτες τα ακόλου¬ 
θα γενικά πληροφοριακά στοιχεία, κατά περίπτωση: 

(α) την επωνυμία, τη διεύθυνση της ΕΠΕΥ καθώς και 
τα στοιχεία επικοινωνίας της ΕΠΕΥ, ώστε οι πελάτες να 
μπορούν να επικοινωνούν αποτελεσματικά με αυτή, 

(β) τη γλώσσα, στην οποία ο πελάτης μπορεί να επι¬ 
κοινωνεί με την ΑΕΠΕΥ και στην οποία είναι διατυ¬ 
πωμένα τα έγγραφα και οι λοιπές πληροφορίες που 
παρέχει η ΕΠΕΥ, 

(γ) τους τρόπους επικοινωνίας μεταξύ της ΕΠΕΥ και 
του πελάτη, περιλαμβανομένων, κατά περίπτωση, του 
τρόπου για την αποστολή και τη λήψη εντολών, 

(δ) δήλωση ότι η ΕΠΕΥ έχει λάβει άδεια λειτουργίας 
καθώς και αναφορά της επωνυμίας και των στοιχείων 
επικοινωνίας της αρμόδιας αρχής που την αδειοδό- 
τησε, 

(ε) δήλωση ότι η ΕΠΕΥ ενεργεί μέσω συνδεδεμένου 
αντιπροσώπου, στην οποία προσδιορίζεται και το κρά¬ 
τος μέλος όπου είναι εγγεγραμμένος ο συγκεκριμένος 
αντιπρόσωπος, 

(στ) τη φύση, τη συχνότητα και το χρόνο υποβολής 
των αναφορών, κατ’ εφαρμογή της παραγράφου 8 του 
άρθρου 25 του ν. 3606/2007, σχετικά με το αποτέλεσμα 
της παρεχόμενης από την ΕΠΕΥ υπηρεσίας προς τον 
πελάτη, 

(ζ) συνοπτική περιγραφή των μέτρων που λαμβάνει η 
ΕΠΕΥ για να διασφαλίσει την προστασία των χρηματο¬ 
πιστωτικών μέσων και κεφαλαίων πελατών που κατέχει, 
καθώς και συνοπτικά στοιχεία σχετικά με το καθεστώς 
προστασίας επενδυτών ή εγγύησης καταθέσεων, στο 
οποίο υπόκειται, 

(η) περιγραφή, η οποία μπορεί να λάβει και συνοπτι¬ 
κή μορφή, της πολιτικής που εφαρμόζει η ΕΠΕΥ όσον 
αφορά τις συγκρούσεις συμφερόντων. 

2. Η ΕΠΕΥ παρέχει στον πελάτη, κατόπιν αιτήματος 
του, πρόσθετες λεπτομέρειες σχετικά με την πολιτική 
που εφαρμόζει για τις συγκρούσεις συμφερόντων. Οι 
πληροφορίες αυτές παρέχονται μέσω σταθερού μέσου 
ή μέσω διαδικτύου (εφόσον δεν αποτελεί σταθερό μέσο) 
υπό τον όρο ότι πληρούνται οι προϋποθέσεις της πα¬ 
ραγράφου 2 του άρθρου 3. 

3. ΕΠΕΥ, που παρέχει σε πελάτη της την επενδυτική 
υπηρεσία της διαχείρισης χαρτοφυλακίων, υιοθετεί, κα¬ 
τάλληλη μέθοδο αξιολόγησης και σύγκρισης, η οποία 
βασίζεται στους επενδυτικούς στόχους του συγκεκριμέ¬ 
νου πελάτη, καθώς και στα είδη των χρηματοπιστωτι¬ 
κών μέσων που περιλαμβάνονται στο χαρτοφυλάκιό του, 
προκειμένου ο πελάτης αυτός να μπορεί να αξιολογεί 
την απόδοση της ΕΠΕΥ. Η αξιολόγηση και σύγκριση 
μπορεί να συνίσταται στη χρήση δείκτη αναφοράς. 

4. ΕΠΕΥ που προτίθεται να παράσχει σε ιδιώτη πελάτη 
την επενδυτική υπηρεσία της διαχείρισης χαρτοφυλα¬ 
κίων, παρέχει στον πελάτη, επιπλέον των πληροφοριών 
που προβλέπονται στην παράγραφο 1, τις ακόλουθες 
πληροφορίες κατά περίπτωση: 

(α) πληροφορίες σχετικά με τη μέθοδο και τη συχνό¬ 
τητα αποτίμησης των χρηματοπιστωτικών μέσων του 
χαρτοφυλακίου του πελάτη, 

(β) λεπτομερείς πληροφορίες σχετικά με οποιαδήποτε 
ανάθεση για διαχείριση κατά διακριτική ευχέρεια, που 
αφορά στο σύνολο ή σε μέρος των χρηματοπιστωτικών 
μέσων ή κεφαλαίων που υπάρχουν στο χαρτοφυλάκιο 
του πελάτη, 

(γ) προσδιορισμός του δείκτη αναφοράς, με τον οποίο 
μπορεί να συγκριθεί η απόδοση του χαρτοφυλακίου 
του πελάτη, 

(δ) τα είδη των χρηματοπιστωτικών μέσων που μπο¬ 
ρούν να συμπεριληφθούν στο χαρτοφυλάκιο του πε¬ 
λάτη, καθώς και τα είδη των συναλλαγών που μπορεί 
να διενεργηθούν επί αυτών, περιλαμβανόμενων οποι- 
ωνδήποτε ορίων, 

(ε) τους διαχειριστικούς στόχους, το επίπεδο κινδύνου 
που πρέπει να λαμβάνεται υπόψη κατά την άσκηση της 
διακριτικής διαχείρισης, καθώς και κάθε ειδικό περιορι¬ 
σμό που αφορά διαχείριση κατά διακριτική ευχέρεια. 

Άρθρο 8 

Πληροφόρηση για χρηματοπιστωτικά μέσα 

1. Η ΕΠΕΥ παρέχει στους πελάτες της γενική περι¬ 
γραφή της φύσης και των κινδύνων που ενέχουν τα 
χρηματοπιστωτικά μέσα, λαμβάνοντας υπόψη ειδικό¬ 
τερα την κατηγοριοποίηση του πελάτη ως ιδιώτη ή 
επαγγελματία. Η περιγραφή αυτή εξηγεί τη φύση του 
χρηματοπιστωτικού μέσου και τους συγκεκριμένους 
κινδύνους που αυτό ενέχει, με επαρκείς λεπτομέρειες, 
ώστε ο πελάτης να μπορεί να λαμβάνει εμπεριστατω¬ 
μένες επενδυτικές αποφάσεις. 

2. Η περιγραφή των κινδύνων περιλαμβάνει, ανάλογα 
με το είδος του χρηματοπιστωτικού μέσου, την κατη¬ 
γορία και το επίπεδο γνώσης του πελάτη, τα ακόλουθα 
στοιχεία: 

(α) τους κινδύνους που σχετίζονται με το συγκεκρι¬ 
μένο είδος χρηματοπιστωτικού μέσου, επεξηγώντας τη 
μόχλευση που παρέχει και τις συνέπειές της, καθώς και 


τον κίνδυνο απώλειας του συνόλου της επένδυσης, 

(β) τη μεταβλητότητα της τιμής του συγκεκριμένου 
χρηματοπιστωτικού μέσου, καθώς και οποιουσδήπο- 
τε υφιστάμενους στην αγορά, στην οποία το μέσο 
αυτό αποτελεί αντικείμενο διαπραγμάτευσης, περιο¬ 
ρισμούς, 

(γ) το γεγονός ότι ο επενδυτής, εκτός από το κόστος 
απόκτησης των χρηματοπιστωτικών μέσων, ενδέχεται 
να αναλάβει, ως αποτέλεσμα συναλλαγών επί των συ¬ 
γκεκριμένων μέσων, οικονομικές δεσμεύσεις καθώς και 
άλλες πρόσθετες υποχρεώσεις, περιλαμβανομένων εν¬ 
δεχόμενων υποχρεώσεων, 

(δ) το περιθώριο ασφάλισης ή παρόμοια υποχρέωση 
που, ενδεχομένως, απαιτείται για τη διενέργεια συ¬ 
ναλλαγών επί των συγκεκριμένων χρηματοπιστωτικών 
μέσων. 

3. Όταν η ΕΠΕΥ παρέχει σε ιδιώτη πελάτη πληροφορί¬ 
ες σχετικά με ένα χρηματοπιστωτικό μέσο που αποτελεί 
αντικείμενο δημόσιας προσφοράς, η οποία βρίσκεται 
σε εξέλιξη και για την οποία έχει εκδοθεί ενημερωτικό 
δελτίο, σύμφωνα με τις διατάξεις του ν. 3401/2005, ενη¬ 
μερώνει τον πελάτη σχετικά με το πού διατίθεται στο 
κοινό το συγκεκριμένο ενημερωτικό δελτίο. 

4. Όταν ένα χρηματοπιστωτικό μέσο αποτελείται 
από ένα ή περισσότερα διαφορετικά χρηματοπιστω¬ 
τικά μέσα ή υπηρεσίες και είναι πιθανό οι κίνδυνοι, οι 
οποίοι συνδέονται με το συγκεκριμένο χρηματοπιστω¬ 
τικό μέσο, να είναι μεγαλύτεροι από τους κινδύνους 
που συνδέονται με κάθε μία από τις συνιστώσες του, 
η ΕΠΕΥ παρέχει επαρκή περιγραφή των συνιστωσών 
του συγκεκριμένου χρηματοπιστωτικού μέσου, καθώς 
και του τρόπου με τον οποίο η αλληλεπίδρασή τους 
αυξάνει τους κινδύνους. 

5. Όταν χρηματοπιστωτικά μέσα ενσωματώνουν εγ¬ 
γύηση τρίτου, η πληροφόρηση που παρέχει η ΕΠΕΥ 
σχετικά με την εγγύηση αυτή περιλαμβάνει επαρκείς 
λεπτομέρειες για τον εγγυητή και την εγγύηση, προ¬ 
κειμένου ο ιδιώτης πελάτης να μπορεί να προβεί σε 
εμπεριστατωμένη αξιολόγηση της εγγύησης. 

Άρθρο 9 

Πληροφόρηση για τη φύλαξη 
χρηματοπιστωτικών μέσων ή κεφαλαίων 

ΕΠΕΥ, η οποία κατέχει χρηματοπιστωτικά μέσα ή κε¬ 
φάλαια πελατών, ενημερώνει τον ιδιώτη πελάτη της 
κατά περίπτωση: 

(α) εάν χρηματοπιστωτικά μέσα ή κεφάλαιά του πε¬ 
λάτη μπορεί να κατέχονται από τρίτο για λογαριασμό 
της ΕΠΕΥ, καθώς και για την ευθύνη που έχει η ΕΠΕΥ, 
για τυχόν πράξεις ή παραλείψεις του τρίτου και για τις 
συνέπειες για τον πελάτη από ενδεχόμενη αφερεγγυ- 
ότητα του τρίτου, 

(β) εάν μπορεί να κατέχονται από τρίτο σε συλλογικό 
λογαριασμό χρηματοπιστωτικά μέσα του πελάτη και 
τον προειδοποιεί σαφώς για τους κινδύνους που αυτό 
συνεπάγεται, 

(γ) εάν δεν είναι δυνατό να προσδιορίζονται ειδικά τα 
χρηματοπιστωτικά μέσα του πελάτη, τα οποία κατέχει 
τρίτος από τα χρηματοπιστωτικά μέσα του τρίτου ή της 
ΕΠΕΥ και τον προειδοποιεί σαφώς για τους κινδύνους 
που αυτό συνεπάγεται, 

(δ) εάν οι λογαριασμοί στους οποίους τηρούνται χρη¬ 
ματοπιστωτικά μέσα ή κεφάλαια του πελάτη διέπονται 

από την νομοθεσία τρίτου, εκτός της Ευρωπαϊκής'Ενω- 
σης, κράτους και του επισημαίνει ότι τα δικαιώματά του, 
ως προς τα συγκεκριμένα χρηματοπιστωτικά μέσα ή 
κεφάλαιά του, μπορεί να διαφέρουν ανάλογα, 

(ε) σχετικά με την ύπαρξη και τους όρους εμπράγ¬ 
ματης ασφάλειας ή βάρους που έχει ή μπορεί να απο¬ 
κτήσει η ΕΠΕΥ επί των χρηματοπιστωτικών μέσων ή 
κεφαλαίων του, 

(στ) σχετικά με δικαίωμα συμψηφισμού που έχει σε 
σχέση με χρηματοπιστωτικά μέσα ή κεφάλαια του πε¬ 
λάτη, 

(ζ) σχετικά με τυχόν δικαίωμα εμπράγματης ασφά¬ 
λειας, βάρους ή δικαίωμα συμψηφισμού επί χρηματοπι¬ 
στωτικών μέσων ή κεφαλαίων του, που μπορεί να έχει 
ο θεματοφύλακας, 

(η) σε εύθετο χρόνο, προτού συνάψει συναλλαγές χρη¬ 
ματοδότησης τίτλων επί χρηματοπιστωτικών μέσων που 
κατέχει για λογαριασμό του πελάτη ή προτού χρησιμο¬ 
ποιήσει με άλλο τρόπο τα χρηματοπιστωτικά μέσα του 
πελάτη για ίδιο λογαριασμό ή για λογαριασμό άλλου 
πελάτη της, μέσω σταθερού μέσου, παρέχοντας σαφή, 
πλήρη και ακριβή πληροφόρηση για τις υποχρεώσεις 
και τις ευθύνες της όσον αφορά τη χρησιμοποίηση των 
χρηματοπιστωτικών μέσων του πελάτη, περιλαμβανο- 
μένων των όρων επιστροφής των χρηματοπιστωτικών 
μέσων, καθώς και των σχετικών κινδύνων. 

Άρθρο 10 

Πληροφόρηση για χρεώσεις 

1. Η ΕΠΕΥ παρέχει στους ιδιώτες πελάτες πληροφο¬ 
ρίες σχετικά με το κόστος και τις σχετικές χρεώσεις, 
αναφέροντας: 

(α) τη συνολική τιμή που θα καταβληθεί από τον πε¬ 
λάτη σε σχέση με το χρηματοπιστωτικό μέσο ή την 
επενδυτική ή παρεπόμενη υπηρεσία, περιλαμβανομένων 
όλων των συναφών αμοιβών, προμηθειών, χρεώσεων 
και δαπανών, καθώς και όλων των φόρων που κατα¬ 
βάλλονται μέσω της ΕΠΕΥ ή, εάν δεν είναι δυνατόν να 
προσδιορισθεί επακριβώς η τιμή, τη βάση υπολογισμού 
της συνολικής τιμής, ούτως ώστε ο πελάτης να είναι σε 
θέση να την επαληθεύσει και 

(β) τον τρόπο καταβολής ή άλλες διατυπώσεις. 

2. Οι προμήθειες που χρεώνει η ΕΠΕΥ, σε κάθε περί¬ 
πτωση, αναλύονται χωριστά. 

3. Εάν μέρος της συνολικής τιμής, που καταβάλλεται 
από ιδιώτη πελάτη σε σχέση με το χρηματοπιστωτι¬ 
κό μέσο ή την επενδυτική υπηρεσία, θα καταβάλλεται 
σε ξένο νόμισμα, ή αφορά ποσό εκφρασμένο σε ξένο 
νόμισμα, η ΕΠΕΥ πληροφορεί τον πελάτη ποιο είναι 
το σχετικό νόμισμα και του γνωστοποιεί την ισχύουσα 
συναλλαγματική ισοτιμία και το κόστος μετατροπής 
του συναλλάγματος. 

4. Η ΕΠΕΥ ενημερώνει τον ιδιώτη πελάτη, εάν ενδέχε¬ 
ται να προκύψουν για τον πελάτη και άλλες χρεώσεις, 
περιλαμβανομένων φόρων, που αφορούν τις συναλλα¬ 
γές επί χρηματοπιστωτικού μέσου ή την παροχή επεν¬ 
δυτικής υπηρεσίας, οι οποίες δεν καταβάλλονται μέσω 
της ΕΠΕΥ, ούτε επιβάλλονται από αυτήν. 

Άρθρο 11 

Πληροφόρηση για μερίδια ή μετοχές ΟΣΕΚΑ 

1. Για τους σκοπούς της περίπτωσης (β) της παρα¬ 
γράφου 3 του άρθρου 25 του ν. 3606/2007, ως προς 


τα μερίδια αμοιβαίων κεφαλαίων του ν. 3283/2004 και 
τα μερίδια οργανισμών συλλογικών επενδύσεων της 
Οδηγίας 85/611/ΕΟΚ θεωρείται επαρκής πληροφόρηση, 
η έκδοση απλουστευμένου ενημερωτικού δελτίου, κατ’ 
εφαρμογή των διατάξεων του άρθρου 30 του νόμου 
3283/2004. 

2. Η έκδοση απλουστευμένου ενημερωτικού δελτίου 
κατ’ εφαρμογή των διατάξεων του άρθρου 30 του νό¬ 
μου 3283/2004 θεωρείται επαρκής πληροφόρηση για τα 
μερίδια αμοιβαίων κεφαλαίων του ν. 3283/2004 και τα 
μερίδια οργανισμών συλλογικών επενδύσεων της Οδη¬ 
γίας 85/611/ΕΟΚ και για τους σκοπούς της περίπτωσης 
(δ) της παραγράφου 3 του άρθρου 25 του ν. 3606/2007, 
ως προς τις χρεώσεις που αφορούν το ίδιο το αμοιβαίο 
κεφάλαιο ή τον ίδιο τον Ο.Σ.Ε.Κ.Α., περιλαμβανομένων 
των προμηθειών εξόδου και εισόδου. 

ΚΕΦΑΛΑΙΟ 3 

ΑΞΙΟΛΟΓΗΣΗ ΚΑΤΑΛΛΗΛΟΤΗΤΑΣ 
ΚΑΙ ΣΥΜΒΑΤΟΤΗΤΑΣ 

Άρθρο 12 

Αξιολόγηση καταλληλότητας 

1. Η ΕΠΕΥ, στο πλαίσιο παροχής επενδυτικών συμ¬ 
βουλών, ή της διαχείρισης χαρτοφυλακίων λαμβάνει, 
από τους πελάτες, τις πληροφορίες οι οποίες είναι 
απαραίτητες προκειμένου να κατανοήσει τα βασικά 
δεδομένα του πελάτη και να σχηματίσει εύλογα την 
πεποίθηση, λαμβάνοντας υπόψη τη φύση και την έκταση 
της παρεχόμενης επενδυτικής υπηρεσίας, ότι η συγκε¬ 
κριμένη συναλλαγή, που προτείνει στο πλαίσιο παροχής 
επενδυτικών συμβουλών, ή που καταρτίζει στο πλαίσιο 
της διαχείρισης χαρτοφυλακίου, πληροί τα ακόλουθα 
κριτήρια: 

(α) είναι σύμφωνη με τους επενδυτικούς στόχους του 
συγκεκριμένου πελάτη, 

(β) ο πελάτης έχει την οικονομική δυνατότητα να ανα- 
λάβει το βάρος των σχετικών επενδυτικών κινδύνων, 
σύμφωνα με τους επενδυτικούς του στόχους, 

(γ) ο πελάτης διαθέτει την αναγκαία πείρα και γνώση, 
ώστε να είναι σε θέση να κατανοεί τους κινδύνους που 
ενέχει η προτεινόμενη συναλλαγή ή η διαχείριση του 
χαρτοφυλακίου του. 

2. Η πληροφόρηση, αναφορικά με τους επενδυτικούς 
στόχους του πελάτη περιλαμβάνει, κατά περίπτωση, 
στοιχεία σχετικά: 

(α) με το χρονικό διάστημα για το οποίο ο πελάτης 
επιθυμεί να διατηρήσει την επένδυση, 

(β) με τις προτιμήσεις του όσον αφορά την ανάληψη 
κινδύνου, 

(γ) με το επενδυτικό του προφίλ και 

(δ) με τους σκοπούς της επένδυσης. 

3. Η πληροφόρηση, αναφορικά με την οικονομική κατά¬ 
σταση πελάτη, περιλαμβάνει, κατά περίπτωση, στοιχεία 
σχετικά: 

(α) με την προέλευση και το ύψος των τακτικών του 
εισοδημάτων, 

(β) με τα περιουσιακά του στοιχεία, περιλαμβανομένων 
των ρευστών του διαθεσίμων, των επενδύσεων και των 
ακινήτων του, και 

(γ) με τις τακτικές οικονομικές του υποχρεώσεις. 

4. Ο επαγγελματίας πελάτης θεωρείται ότι διαθέτει το 
απαιτούμενο επίπεδο πείρας και γνώσης, για τα προϊ- 

όντα, τις συναλλαγές και τις υπηρεσίες για τις οποίες 
έχει ενταχθεί στην κατηγορία του επαγγελματία πελά¬ 
τη. Ο επαγγελματίας πελάτης της περίπτωσης (α) της 
παραγράφου 1 του άρθρου 6 του ν. 3606/2007, θεωρείται 
ότι διαθέτει την οικονομική δυνατότητα να αναλάβει το 
βάρος των σχετικών επενδυτικών κινδύνων, σύμφωνα 
με τους επενδυτικούς του στόχους, όταν η παρεχόμενη 
επενδυτική υπηρεσία συνίσταται στην παροχή επεν¬ 
δυτικών συμβουλών. Ο επιλέξιμος αντισυμβαλλόμενος 
θεωρείται ότι έχει την οικονομική δυνατότητα να φέρει 
το βάρος κάθε σχετικού επενδυτικού κινδύνου, που είναι 
σύμφωνος με τους επενδυτικούς του στόχους. 

5. Σε περίπτωση που η ΕΠΕΥ, δεν λάβει ως προς συ¬ 
γκεκριμένο πελάτη την πληροφόρηση που προβλέπεται 
στην παράγραφο 4 του άρθρου 25 του ν. 3606/2007 
και εξειδικεύεται τις παραγράφους 1 έως 3 αυτού του 
άρθρου, δεν προβαίνει στην παροχή επενδυτικών συμ¬ 
βουλών προς τον συγκεκριμένο πελάτη ή στη διαχείριση 
χαρτοφυλακίου του. 

Άρθρο 13 

Αξιολόγηση συμβατότητας 

1. Η ΕΠΕΥ, στο πλαίσιο της αξιολόγησης της συμβα¬ 
τότητας μίας επενδυτικής υπηρεσίας για έναν πελάτη 
της, σύμφωνα με την παράγραφο 5 του άρθρου 25 του 
ν. 3606/2007, κρίνει αν ο πελάτης αυτός διαθέτει την 
αναγκαία πείρα και γνώση, ώστε να είναι σε θέση να 
κατανοεί τους κινδύνους που ενέχει το επενδυτικό προ¬ 
ϊόν ή η επενδυτική υπηρεσία, που του παρέχει η ΕΠΕΥ 
ή που αιτείται ο πελάτης. 

2. Ένας επαγγελματίας πελάτης θεωρείται ότι δια¬ 
θέτει την αναγκαία πείρα και γνώση, ώστε να είναι 
σε θέση να κατανοεί τους κινδύνους που ενέχουν οι 
συγκεκριμένες επενδυτικές υπηρεσίες ή συναλλαγές, 
ή τα είδη των συναλλαγών ή προϊόντων, για τα οποία 
ο πελάτης αυτός έχει ενταχθεί στην κατηγορία του 
επαγγελματία πελάτη. 

Άρθρο 14 

Κοινές διατάξεις για την αξιολόγηση 
καταλληλότητας και συμβατότητας 

1. Η πληροφόρηση, αναφορικά με τη γνώση και την 
πείρα που διαθέτει πελάτης στον τομέα των επενδύσε¬ 
ων, περιλαμβάνει τα παρακάτω στοιχεία, στο μέτρο που 
είναι κατάλληλα για τον πελάτη αυτό, το είδος και την 
έκταση της υπηρεσίας που θα παρασχεθεί, καθώς και 
το είδος του προϊόντος ή της συναλλαγής που προβλέ- 
πεται να πραγματοποιηθεί, συμπεριλαμβανομένης της 
πολυπλοκότητάς τους και των κινδύνων που ενέχουν: 

(α) τα είδη των επενδυτικών υπηρεσιών, των συναλ¬ 
λαγών και χρηματοπιστωτικών μέσων με τα οποία είναι 
εξοικειωμένος ο πελάτης, 

(β) τη φύση, τον όγκο και τη συχνότητα των συναλ¬ 
λαγών του πελάτη σε χρηματοπιστωτικά μέσα και τη 
χρονική περίοδο κατά την οποία πραγματοποιήθηκαν, 

(γ) το μορφωτικό επίπεδο και το επάγγελμα ή συνα¬ 
φές προηγούμενο επάγγελμα του πελάτη. 

2. Η ΕΠΕΥ δεν ενθαρρύνει τους πελάτες να μην παρά¬ 
σχουν την απαιτούμενη πληροφόρηση της αξιολόγησης 
της καταλληλότητας και της συμβατότητας, σύμφωνα 
με τις παραγράφους 4 και 5 του άρθρου 25 του ν. 
3606/2007, όπως εξειδικεύονται στα άρθρα 13 έως 15. 

3. Η ΕΠΕΥ δικαιούται να βασίζεται στην πληροφόρηση 


που της παρέχουν οι πελάτες της, εκτός εάν γνωρίζει 
ή όφειλε να γνωρίζει ότι η πληροφόρηση αυτή είναι 
καταφανώς παρωχημένη, ανακριβής ή ελλιπής. 

Άρθρο 15 

Μη πολύπλοκα χρηματοπιστωτικά μέσα 

Εκτός από τα χρηματοπιστωτικά μέσα που απαριθμού- 
νται στην παράγραφο 6 του άρθρου 25 του ν. 3606/2007, 
θεωρούνται ως μη πολύπλοκα τα χρηματοπιστωτικά 
μέσα που πληρούν τα ακόλουθα κριτήρια: 

(α) το χρηματοπιστωτικό μέσο δεν περιλαμβάνεται 
στις κινητές αξίες της υποπερίπτωσης (γ) της περί¬ 
πτωσης 13 του άρθρου 2 του ν. 3606/2007, ούτε στα 
παράγωγα των περιπτώσεων (δ) έως (ι) του άρθρου 5 
του ίδιου νόμου, 

(β) υπάρχουν συχνές ευκαιρίες διάθεσης, εξαγοράς και 
γενικά ρευστοποίησης του χρηματοπιστωτικού μέσου 
σε τιμές που είναι δημόσια διαθέσιμες στους συμμετέ- 
χοντες στην αγορά και οι οποίες είτε είναι τιμές της 
αγοράς είτε είναι τιμές που διαμορφώνονται ή επιβεβαι¬ 
ώνονται από συστήματα αποτίμησης, ανεξάρτητα από 
τον εκδότη του χρηματοπιστωτικού μέσου, 

(γ) το χρηματοπιστωτικό μέσο δεν συνεπάγεται για 
τον πελάτη καμία πραγματική ή δυνητική οικονομική 
υποχρέωση, η οποία υπερβαίνει το κόστος απόκτησής 
του, 

(δ) είναι διαθέσιμη στο κοινό επαρκής πληροφόρηση 
για τα χαρακτηριστικά του χρηματοπιστωτικού μέσου 
και η πληροφόρηση αυτή είναι δυνατό να γίνει άμεσα 
κατανοητή από τον μέσο ιδιώτη πελάτη, προκειμένου 
να αποφασίσει εμπεριστατωμένα, αν θα διενεργήσει 
μια συναλλαγή στο συγκεκριμένο χρηματοπιστωτικό 
μέσο. 

Άρθρο 16 

Έγγραφη σύμβαση 

1. Η ΕΠΕΥ, η οποία πρόκειται να παράσχει σε νέο ιδι¬ 
ώτη πελάτη επενδυτικές υπηρεσίες συνάπτει εγγράφως 
σύμβαση με τον πελάτη, σε έγχαρτη μορφή ή μέσω 
άλλου σταθερού μέσου, η οποία καθορίζει τα ουσιώδη 
δικαιώματα και υποχρεώσεις της ΕΠΕΥ και του πελάτη 
αντίστοιχα. 

2. Τα δικαιώματα και οι υποχρεώσεις των αντισυμβαλ¬ 
λομένων μπορεί να ενσωματώνονται, με μορφή παρα¬ 
πομπής, σε άλλα έγγραφα ή νομικά κείμενα. 

ΚΕΦΑΛΑΙΟ 4 
ΕΝΗΜΕΡΩΣΗ ΠΕΛΑΤΩΝ 

Άρθρο 17 

Ενημέρωση εκτός πλαισίου διαχείρισης 
χαρτοφυλακίων 

1. Μετά την εκτέλεση εντολής για λογαριασμό πελάτη, 
εκτός πλαισίου διαχείρισης χαρτοφυλακίων: 

(α) η ΕΠΕΥ παρέχει αμέσως στον πελάτη, μέσω στα¬ 
θερού μέσου, τις ουσιώδεις πληροφορίες που αφορούν 
την εκτέλεση της εντολής, 

(β) η ΕΠΕΥ αποστέλλει στον ιδιώτη πελάτη, μέσω στα¬ 
θερού μέσου, ειδοποίηση για την επιβεβαίωση εκτέλε¬ 
σης της εντολής του, εντός του αντικειμενικά απαραί¬ 
τητου χρόνου και σε κάθε περίπτωση, το αργότερο την 
πρώτη εργάσιμη ημέρα μετά την εκτέλεση της εντολής, 
ή μετά τη λήψη της επιβεβαίωσης που της αποστέλλει 
τρίτος, εάν η ΕΠΕΥ λαμβάνει την επιβεβαίωση από τρίτο. 

Η ΕΠΕΥ δεν αποστέλλει ειδοποίηση για την επιβεβαίωση 
εκτέλεσης εντολής εάν πρόκειται να αποσταλεί άμεσα 
στον ιδιώτη πελάτη από άλλο πρόσωπο επιβεβαίωση 
που περιέχει τις ίδιες πληροφορίες. 

(γ) η ΕΠΕΥ παρέχει στον πελάτη της, κατόπιν σχετικού 
αιτήματος, πληροφορίες σχετικά με την κατάσταση της 
εντολής του. 

2. Όταν η ΕΠΕΥ εκτελεί εντολές για λογαριασμό πε¬ 
λατών που αφορούν ομόλογα για τη χρηματοδότηση 
συμβάσεων ενυπόθηκων δανείων με τους πελάτες αυ¬ 
τούς, γνωστοποιεί τη συναλλαγή ταυτόχρονα με την 
ανακοίνωση των όρων του ενυπόθηκου δανείου, το 
αργότερο ένα μήνα μετά την εκτέλεση της σχετικής 
εντολής. Στην περίπτωση αυτή δεν εφαρμόζονται οι 
περιπτώσεις (α) και (β) της παραγράφου 1. 

3. Σε περίπτωση εντολής ιδιώτη πελάτη, η οποία αφο¬ 
ρά μερίδια ή μετοχές οργανισμού συλλογικών επενδύ¬ 
σεων και η οποία εκτελείται περιοδικά, η ΕΠΕΥ μπορεί, 
αντί της ειδοποίησης για την επιβεβαίωση εκτέλεσης 
της εντολής, να παρέχει στον πελάτη, το αργότερο 
κάθε έξι μήνες, τα πληροφοριακά στοιχεία της παρα¬ 
γράφου 4. 

4. Η ειδοποίηση για την επιβεβαίωση της εκτέλεσης 
της εντολής περιλαμβάνει, κατά περίπτωση τις ακό¬ 
λουθες πληροφορίες, σύμφωνα με τον πίνακα 1 του 
παραρτήματος I του Κανονισμού (ΕΚ) αριθ. 1287/2006: 

(α) την επωνυμία της ΕΠΕΥ, η οποία προβαίνει στη 
γνωστοποίηση, 

(β) το ονοματεπώνυμο, την επωνυμία ή άλλο προσδι¬ 
ορισμό του πελάτη, 

(γ) την ημέρα εκτέλεσης, 

(δ) το χρόνο εκτέλεσης, 

(ε) το είδος της εντολής, 

(στ) τον προσδιορισμό του τόπου εκτέλεσης, 

(ζ) τον προσδιορισμό του χρηματοπιστωτικού μέ¬ 
σου, 

(η) την ένδειξη αγορά ή πώληση, 

(θ) τη φύση της εντολής, σε περίπτωση που δεν είναι 
εντολή αγοράς ή πώλησης, 

(ι) την ποσότητα, 

(ια) την τιμή ανά μονάδα, 

(ιβ) το συνολικό τίμημα, 

(ιγ) το συνολικό ποσό των προμηθειών και χρεώσεων 
και, κατόπιν αιτήσεως του ιδιώτη πελάτη, την ανάλυση 
των προμηθειών ή χρεώσεων, 

(ιδ) τις υποχρεώσεις του πελάτη, αναφορικά με το 
διακανονισμό της συναλλαγής, περιλαμβανομένης της 
προθεσμίας πληρωμής ή παράδοσης, καθώς και τα σχε¬ 
τικά στοιχεία λογαριασμού, στην περίπτωση που δεν 
έχουν γνωστοποιηθεί προηγουμένως στον πελάτη, 

(ιε) τη γνωστοποίηση ότι ο αντισυμβαλλόμενος του 
πελάτη ήταν η ίδια η ΕΠΕΥ ή οποιοδήποτε πρόσωπο 
του ομίλου της ΕΠΕΥ ή άλλος πελάτης της ΕΠΕΥ, εφό¬ 
σον συντρέχει τέτοια περίπτωση, εκτός εάν η εντολή 
εκτελέσθηκε μέσω συστήματος διαπραγμάτευσης που 
διευκολύνει την ανώνυμη διαπραγμάτευση. 

5. Γ ια τους σκοπούς της περίπτωσης (ια), εάν η εντο¬ 
λή εκτελείται τμηματικά, η ΕΠΕΥ παρέχει στον πελάτη 
πληροφορίες είτε για την τιμή κάθε επιμέρους τμήματος 
είτε για τη μέση τιμή της. Στην περίπτωση που γνω¬ 
στοποιήσει τη μέση τιμή, η ΕΠΕΥ παρέχει στον ιδιώτη 
πελάτη της, μετά από αίτημά του, πληροφορίες ως προς 
την τιμή κάθε επιμέρους τμήματος. 


6. Η ΕΠΕΥ μπορεί να παρέχει στον πελάτη της τις 
πληροφορίες της παραγράφου 4 χρησιμοποιώντας τυ¬ 
ποποιημένους κωδικούς, εφόσον παρέχει επεξήγηση 
των κωδικών αυτών. 

Άρθρο 18 

Ενημέρωση στο πλαίσιο διαχείρισης 
χαρτοφυλακίων 

1. Η ΕΠΕΥ, στο πλαίσιο διαχείρισης χαρτοφυλακίων, 
παρέχει, μέσω σταθερού μέσου, σε κάθε πελάτη περι¬ 
οδικές ενημερώσεις ως προς τις δραστηριότητες της 
διαχείρισης χαρτοφυλακίων που πραγματοποιήθηκαν 
για λογαριασμό του, εκτός εαν οι ενημερώσεις αυτές 
παρέχονται από άλλο πρόσωπο. 

2. Η περιοδική ενημέρωση ιδιώτη πελάτη γίνεται ανά 
εξάμηνο και περιλαμβάνει, κατά περίπτωση, τις ακό¬ 
λουθες πληροφορίες: 

(α) την επωνυμία της ΕΠΕΥ, 

(β) το ονοματεπώνυμο, την επωνυμία ή άλλο προσδι¬ 
ορισμό του λογαριασμού του ιδιώτη πελάτη, 

(γ) ενημέρωση για το περιεχόμενο και την αποτίμηση 
του χαρτοφυλακίου, καθώς και λεπτομέρειες για κάθε 
χρηματοπιστωτικό μέσο το οποίο τηρείται στο χαρτο¬ 
φυλάκιο, την αξία του στην αγορά ή την εύλογη αξία 
του, εάν η αξία του στην αγορά δεν είναι διαθέσιμη, 
το πιστωτικό υπόλοιπο κατά την αρχή και το τέλος 
της περιόδου που καλύπτει η ενημέρωση, καθώς και 
την απόδοση του χαρτοφυλακίου κατά τη διάρκεια της 
περιόδου που καλύπτει η ενημέρωση, 

(δ) το συνολικό ποσό των αμοιβών και προμηθειών 
που χρεώθηκαν κατά την περίοδο που καλύπτει η ενη¬ 
μέρωση, αναφέροντας χωριστά, τουλάχιστον, το σύνολο 
των αμοιβών διαχείρισης και το σύνολο των εξόδων που 
συνδέονται με την εκτέλεση εντολών καθώς και δήλωση 
ότι, κατόπιν αιτήματος του πελάτη, θα παρασχεθεί λε¬ 
πτομερής ανάλυση των αμοιβών και των προμηθειών, 
(ε) σύγκριση της απόδοσης κατά την περίοδο που 
καλύπτει η ενημέρωση, σε σχέση με τον δείκτη ανα¬ 
φοράς που, τυχόν, έχει συμφωνηθεί μεταξύ της ΕΠΕΥ 
και του πελάτη, 

(στ) το συνολικό ποσό των, συνδεόμενων με το χαρ¬ 
τοφυλάκιο του πελάτη, μερισμάτων, τόκων και άλλων 
πληρωμών που λήφθηκαν κατά την περίοδο που καλύ¬ 
πτει η ενημέρωση, 

(ζ) πληροφορίες σχετικά με άλλες εταιρικές πράξεις 
που παρέχουν δικαιώματα σε σχέση με τα χρηματοπι¬ 
στωτικά μέσα που τηρούνται στο χαρτοφυλάκιο, 

(η) για κάθε συναλλαγή, η οποία εκτελέσθηκε κατά την 
περίοδο που καλύπτει η ενημέρωση, τις πληροφορίες 
που προβλέπονται στις περιπτώσεις (γ) έως (ιβ) της 
παραγράφου 4 του άρθρου 17. Στην περίπτωση, που 
ο πελάτης επιλέξει να ενημερώνεται σε μεμονωμένη 
βάση για κάθε εκτελεσθείσα συναλλαγή, εφαρμόζεται 
η παράγραφος 5 του παρόντος άρθρου. 

3. Στην περίπτωση που έχει συμφωνηθεί μεταξύ της 
ΕΠΕΥ και ιδιώτη πελάτη της, η παροχή της επενδυτικής 
υπηρεσίας της διαχείρισης χαρτοφυλακίων, η οποία 
επιτρέπει τη διαχείριση με μόχλευση, η περιοδική ενη¬ 
μέρωση γίνεται τουλάχιστον ανά μήνα. 

4. Η ΕΠΕΥ ενημερώνει τον ιδιώτη πελάτη ότι δικαιούται 
να ζητήσει να λαμβάνει την περιοδική ενημέρωση της 
παραγράφου 2 ανά τρίμηνο. 

5. Η ΕΠΕΥ ενημερώνει τον ιδιώτη πελάτη ότι δικαιούται 
να ζητήσει να ενημερώνεται αμέσως για τις συναλλαγές 
που εκτελούνται από το διαχειριστή του χαρτοφυλακί¬ 
ου του. Στην περίπτωση αυτή, η ΕΠΕΥ ενημερώνει τον 
πελάτη, μέσω σταθερού μέσου, για τα βασικά στοιχεία 
κάθε συναλλαγής αμέσως μετά την εκτέλεση της συ¬ 
ναλλαγής από το διαχειριστή χαρτοφυλακίου. Η ΕΠΕΥ 
αποστέλλει στον ιδιώτη πελάτη, το αργότερο την πρώ¬ 
τη εργάσιμη ημέρα μετά την εκτέλεση της συναλλαγής 
ή, εάν η ΕΠΕΥ λαμβάνει την επιβεβαίωση από τρίτο, το 
αργότερο την πρώτη εργάσιμη ημέρα μετά τη λήψη 
της επιβεβαίωσης που αποστέλλει τρίτος, επιβεβαίωση 
της συναλλαγής αναφέροντας τις πληροφορίες της 
παραγράφου 4 του άρθρου 17, εκτός εάν ο ιδιώτης 
πελάτης λαμβάνει άμεσα τις ίδιες πληροφορίες με την 
επιβεβαίωση από άλλο πρόσωπο. 

Στην περίπτωση αυτή η περιοδική ενημέρωση της 
παραγράφου 2 γίνεται τουλάχιστον ανά δωδεκάμηνο, 
εκτός εάν διενεργούνται συναλλαγές σε κινητές αξίες 
της υποπερίπτωσης (γ) της περίπτωσης 13 του άρθρου 2 
ή σε παράγωγα των περιπτώσεων (δ) έως (ι) του άρθρου 
5 του ν. 3606/2007. 

Άρθρο 19 

Πρόσθετες υποχρεώσεις ενημέρωσης 

ΕΠΕΥ, η οποία διαχειρίζεται χαρτοφυλάκια ιδιωτών 
πελατών ή κινεί λογαριασμούς ιδιωτών πελατών που 
περιλαμβάνουν ακάλυπτη ανοικτή θέση σε συναλλαγή, 
η οποία μπορεί να δημιουργήσει ενδεχόμενη υποχρέω¬ 
ση, οφείλει, επιπρόσθετα, να γνωστοποιεί στον ιδιώτη 
πελάτη κάθε ζημία που υπερβαίνει το προκαθορισμένο 
όριο που έχει συμφωνηθεί μεταξύ της ΕΠΕΥ και του 
πελάτη αυτού, το αργότερο στο τέλος της εργάσιμης 
ημέρας, κατά την οποία σημειώθηκε η υπέρβαση του 
ορίου ή στο κλείσιμο της επόμενης εργάσιμης ημέρας, 
εάν η υπέρβαση του ορίου σημειώθηκε σε μη εργάσιμη 
ημέρα. 

Άρθρο 20 

Κατάσταση περιουσιακών στοιχείων πελατών 

1. Η ΕΠΕΥ, η οποία κατέχει χρηματοπιστωτικά μέσα ή 
κεφάλαια πελατών, αποστέλλει τουλάχιστον μία φορά 
το χρόνο, μέσω σταθερού μέσου σε κάθε πελάτη, του 
οποίου κατέχει χρηματοπιστωτικά μέσα ή κεφάλαια, 
κατάσταση περιουσιακών στοιχείων, εκτός εάν ο πελά¬ 
της έχει ήδη ενημερωθεί σχετικά από άλλη περιοδική 
ενημέρωση. Η υποχρέωση αυτή, όσον αφορά στις κα¬ 
ταθέσεις, δεν ισχύει για πιστωτικά ιδρύματα που έχουν 
λάβει άδεια λειτουργίας σύμφωνα με το ν. 3601/2007. 

2. Η κατάσταση περιουσιακών στοιχείων του πελάτη, 
περιλαμβάνει: 

(α) λεπτομερή στοιχεία για όλα τα χρηματοπιστωτικά 
μέσα ή κεφάλαια που κατέχει η ΕΠΕΥ για λογαριασμό 
του πελάτη, κατά το τέλος της χρονικής περιόδου που 
καλύπτει η ενημέρωση, 

(β) ενημέρωση κατά πόσο τα χρηματοπιστωτικά μέσα 
ή κεφάλαια του πελάτη αποτέλεσαν αντικείμενο συναλ¬ 
λαγών χρηματοδότησης τίτλων, 

(γ) ενημέρωση κατά πόσον ο πελάτης απέκτησε οποι- 
οδήποτε όφελος, ως αποτέλεσμα συμμετοχής του σε 
συναλλαγή χρηματοδότησης τίτλων, καθώς και τη γε¬ 
νεσιουργό αιτία αυτού του οφέλους. 


3. Σε περίπτωση, που το χαρτοφυλάκιο ενός πελάτη 
περιλαμβάνει έσοδα από συναλλαγές που δεν έχουν 
ακόμα διακανονισθεί, οι πληροφορίες της περίπτωσης 
(α) μπορούν να έχουν ως βάση υπολογισμού είτε την 
ημερομηνία διαπραγμάτευσης, είτε την ημερομηνία δι¬ 
ακανονισμού, υπό τον όρο ότι η ίδια βάση εφαρμόζεται 
σε όλες τις πληροφορίες που περιλαμβάνονται στην 
κατάσταση περιουσιακών στοιχείων. 

4. Η ΕΠΕΥ, η οποία κατέχει χρηματοπιστωτικά μέσα ή 
κεφάλαια πελάτη και παρέχει την επενδυτική υπηρεσία 
της διαχείρισης χαρτοφυλακίων μπορεί να ενσωματώνει 
την κατάσταση περιουσιακών στοιχείων πελάτη στην 
περιοδική ενημέρωση της παραγράφου 1 του άρθρου 
18. 


ΚΕΦΑΛΑΙΟ 5 

ΒΕΛΤΙΣΤΗ ΕΚΤΕΛΕΣΗ ΕΝΤΟΛΩΝ 


Άρθρο 21 

Κριτήρια βέλτιστης εκτέλεσης εντολών 

1. Η ΕΠΕΥ, κατά την εκτέλεση εντολών πελατών και 
προκειμένου να προσδιορίσει τη σχετική βαρύτητα των 
παραγόντων της παραγράφου 1 του άρθρου 27 του ν. 
3606/2007 λαμβάνει υπόψη της τα ακόλουθα κριτήρια: 

(α) τα χαρακτηριστικά του πελάτη, περιλαμβανομένης 
της κατηγοριοποίησής του ως ιδιώτη ή επαγγελματία 
πελάτη, 

(β) τα χαρακτηριστικά της εντολής του πελάτη, 

(γ) τα χαρακτηριστικά των χρηματοπιστωτικών μέσων 
που αποτελούν το αντικείμενο της εντολής, 

(δ) τα χαρακτηριστικά των τόπων εκτέλεσης στους 
οποίους μπορεί να σταλεί προς εκτέλεση η εντολή. 

2. Η ΕΠΕΥ εκπληρώνει την υποχρέωση που προβλέπε- 
ται στην παράγραφο 1 του άρθρου 27 του ν. 3606/2007, 
να λαμβάνει κάθε εύλογο μέτρο προκειμένου να επιτύχει 
το καλύτερο δυνατό αποτέλεσμα για τον πελάτη της, 
στο μέτρο που εκτελεί μια εντολή ή μια συγκεκριμένη 
συνιστώσα της εντολής ακολουθώντας συγκεκριμένες 
οδηγίες του πελάτη, που αφορούν την εντολή αυτή ή 
τη συγκεκριμένη συνιστώσα της. 

3. Σε περίπτωση εκτέλεσης από μία ΕΠΕΥ εντολής για 
λογαριασμό ιδιώτη πελάτη, το καλύτερο δυνατό αποτέ¬ 
λεσμα προσδιορίζεται βάσει του συνολικού τιμήματος, 
το οποίο αντιπροσωπεύει την τιμή του χρηματοπιστω¬ 
τικού μέσου και τις χρεώσεις που σχετίζονται με την 
εκτέλεση, οι οποίες περιλαμβάνουν όλα τα έξοδα που 
βαρύνουν τον πελάτη και τα οποία συνδέονται άμεσα 
με την εκτέλεση της εντολής, περιλαμβανομένων των 
τελών του τόπου εκτέλεσης, των τελών εκκαθάρισης 
και διακανονισμού και όλων των λοιπών αμοιβών που 
καταβάλλονται σε τρίτους οι οποίοι συμμετέχουν στην 
εκτέλεση της εντολής αυτής. 

4. Προκειμένου να αξιολογηθούν και να συγκριθούν τα 
αποτελέσματα για τον πελάτη που θα επιτυγχάνονταν 
από την εκτέλεση μιας εντολής σε διαφορετικούς τό¬ 
πους εκτέλεσης, λαμβάνονται υπόψη οι προμήθειες που 
εισπράττει η ίδια η ΕΠΕΥ και οι χρεώσεις που βαρύνουν 
τον πελάτη για την εκτέλεση της εντολής σε καθέναν 
από τους τόπους εκτέλεσης, οι οποίοι ανταγωνίζονται 
μεταξύ τους για την εκτέλεση της εντολής, περιλαμ¬ 
βάνονται στην πολιτική της ΕΠΕΥ για την εκτέλεση 
εντολών και μπορούν να εκτελέσουν τη συγκεκριμένη 
εντολή. 

5. Η ΕΠΕΥ δεν επιτρέπεται να διαμορφώνει ή να χρε¬ 
ώνει τις προμήθειες της κατά τρόπο που να εισάγει 
αθέμιτες διακρίσεις μεταξύ των τόπων εκτέλεσης. 

Άρθρο 22 

Υποχρεώσεις της ΕΠΕΥ στο πλαίσιο διαχείρισης χαρ¬ 
τοφυλακίων και λήψης και διαβίβασης εντολών. 

1. Η ΕΠΕΥ λαμβάνει τα μέτρα που προβλέπονται σε 
αυτό το άρθρο, στο πλαίσιο της συμμόρφωσης με τις 
διατάξεις της παραγράφου 1 του άρθρου 25 του ν. 
3606/2007, ώστε να εξυπηρετεί με τον καλύτερο δυνατό 
τρόπο τα συμφέροντα των πελατών, όταν: 

(α) κατά τη διαχείριση χαρτοφυλακίων, δίνει εντολές 
σε τρίτους για την εκτέλεση συναλλαγών σε χρηματο¬ 
πιστωτικά μέσα για λογαριασμό πελατών και 

(β) κατά την λήψη και διαβίβαση εντολών, διαβιβάζει 
σε τρίτους εντολές των πελατών για εκτέλεση. 

2. Η ΕΠΕΥ λαμβάνει κάθε εύλογο μέτρο, προκειμέ- 
νου να επιτύχει το καλύτερο δυνατό αποτέλεσμα για 
τους πελάτες, λαμβάνοντας υπόψη τους παράγοντες 
που προβλέπονται στην παράγραφο 1 του άρθρου 25 
του ν. 3606/2007. Η σχετική βαρύτητα των παραγόντων 
αυτών προσδιορίζεται σε συνάρτηση με τα κριτήρια 
της παραγράφου 1 του άρθρου 21 και, ως προς τους 
ιδιώτες πελάτες, σε συνάρτηση με τις υποχρεώσεις της 
παραγράφου 3 του άρθρου 21. Η ΕΠΕΥ θεωρείται ότι 
εξυπηρετεί με τον καλύτερο δυνατό τρόπο τα συμφέ¬ 
ροντα του πελάτη, χωρίς να απαιτείται να λάβει πρό¬ 
σθετα μέτρα, εφόσον ακολουθεί συγκεκριμένες οδηγίες 
του πελάτη, όταν δίνει ή όταν διαβιβάζει εντολές για 
εκτέλεση σε τρίτο. 

3. Η ΕΠΕΥ θεσπίζει και εφαρμόζει πολιτική, που της 
επιτρέπει να συμμορφώνεται με την υποχρέωση της 
παραγράφου 2. Η πολιτική αυτή προσδιορίζει, για κάθε 
κατηγορία χρηματοπιστωτικών μέσων, τους τρίτους 
στους οποίους διαβιβάζει η ΕΠΕΥ τις εντολές προς 
εκτέλεση. Ο τρίτος, που προσδιορίζεται στην πολιτική 
της ΕΠΕΥ, πρέπει να διαθέτει εκείνες τις προδιαγρα¬ 
φές ως προς την εκτέλεση εντολών, ώστε η ΕΠΕΥ να 
συμμορφώνεται με τις υποχρεώσεις που υπέχει, βάσει 
του παρόντος άρθρου, όταν διαβιβάζει εντολές προς 
εκτέλεση στον τρίτο αυτό. Η ΕΠΕΥ παρέχει στους πε¬ 
λάτες της τις απαραίτητες πληροφορίες, σχετικά με 
την πολιτική που θεσπίζει σύμφωνα με την παρούσα 
παράγραφο. 

4. Η ΕΠΕΥ ελέγχει σε τακτική βάση την αποτελεσματι- 
κότητα της πολιτικής, που έχει θεσπίσει, κατ’ εφαρμογή 
της παραγράφου 3 και, ιδίως, την ποιότητα εκτέλεσης 
από τους τρίτους που προσδιορίζονται στην πολιτική 
αυτή και, όπου κρίνει σκόπιμο, διορθώνει τυχόν αδυνα¬ 
μίες. Η ΕΠΕΥ επανεξετάζει, κάθε χρόνο, την πολιτική 
της. Η επανεξέταση αυτή πραγματοποιείται, επίσης, 
κάθε φορά που επέρχεται ουσιώδης μεταβολή, η οποία 
επηρεάζει την ικανότητα της ΕΠΕΥ να συνεχίσει να 
επιτυγχάνει το καλύτερο δυνατό αποτέλεσμα για τους 
πελάτες. 

5. Το άρθρο αυτό δεν εφαρμόζεται, στην περίπτωση 
που η ΕΠΕΥ, η οποία παρέχει την επενδυτική υπηρεσία 
της διαχείρισης χαρτοφυλακίων ή της λήψης και δια¬ 
βίβασης εντολών, εκτελεί η ίδια τις εντολές πελατών 
ή τις αποφάσεις για διαπραγμάτευση για λογαριασμό 
των χαρτοφυλακίων των πελατών της. Στην περίπτωση 
αυτή εφαρμόζεται το άρθρο 27 του ν. 3606/2007. 


Άρθρο 23 

Πολιτική εκτέλεσης εντολών 

1. Η ΕΠΕΥ επανεξετάζει κάθε χρόνο την πολιτική εκτέ¬ 
λεσης εντολών, την οποία έχει θεσπίσει βάσει της παρα¬ 
γράφου 2 του άρθρου 27 του ν. 3606/2007 καθώς και τις 
ρυθμίσεις που εφαρμόζει για την εκτέλεση των εντολών. 
Η ΕΠΕΥ επανεξετάζει την πολιτική εκτέλεσης εντολών 
που έχει θεσπίσει και τις ρυθμίσεις που εφαρμόζει για 
την εκτέλεση των εντολών, κάθε φορά που επέρχεται 
ουσιώδης μεταβολή, η οποία επηρεάζει την ικανότητα 
της ΕΠΕΥ να συνεχίσει, κατά την εκτέλεση των εντο¬ 
λών πελατών της, να επιτυγχάνει σε συνεχή βάση το 
καλύτερο δυνατό αποτέλεσμα χρησιμοποιώντας τους 
τόπους εκτέλεσης που περιλαμβάνονται στην πολιτική 
εκτέλεσης εντολών. 

2. Η ΕΠΕΥ παρέχει στους ιδιώτες πελάτες, μέσω στα¬ 
θερού μέσου ή μέσω του διαδικτυακού της τόπου, πριν 
από την παροχή της υπηρεσίας, τα παρακάτω στοι¬ 
χεία, ως προς την πολιτική εκτέλεσης εντολών που 
εφαρμόζει: 

(α) παρουσίαση της σχετικής βαρύτητας που απο¬ 
δίδει η ΕΠΕΥ στους παράγοντες της παραγράφου 1 
του άρθρου 27 του ν. 3606/2007, σε συνάρτηση με τα 
κριτήρια βέλτιστης εκτέλεσης της παραγράφου 1 του 
άρθρου 21 ή παρουσίαση της μεθόδου, με την οποία η 
ΕΠΕΥ προσδιορίζει τη σχετική βαρύτητα των παραγό¬ 
ντων αυτών, 

(β) τον κατάλογο με τους τόπους εκτέλεσης, στους 
οποίους βασίζεται κυρίως η ΕΠΕΥ προκειμένου να εκ¬ 
πληρώνει την υποχρέωσή της να λαμβάνει όλα τα εύλο¬ 
γα μέτρα προκειμένου να επιτυγχάνει, σε σταθερή βάση, 
το καλύτερο δυνατό αποτέλεσμα κατά την εκτέλεση 
των εντολών πελατών, 

(γ) σαφή και εμφανή προειδοποίηση ότι τυχόν συ¬ 
γκεκριμένες οδηγίες από τον πελάτη της ενδέχεται να 
εμποδίσουν την ΕΠΕΥ να λάβει τα μέτρα που προβλέ- 
πονται στην πολιτική εκτέλεσης εντολών, προκειμένου 
να επιτύχει το καλύτερο δυνατό αποτέλεσμα κατά την 
εκτέλεση των εντολών ως προς τα στοιχεία που καλύ¬ 
πτονται από τις οδηγίες του πελάτη. 

ΚΕΦΑΆΑΙΟ 6 

ΕΚΤΕΑΕΣΗ ΕΝΤΟΛΩΝ ΠΕΛΑΤΩΝ 

Αρθρο 24 
Γ ενικές αρχές 

1. Η ΕΠΕΥ κατά την εκτέλεση των εντολών πελατών: 

(α) διασφαλίζει ότι όλες οι εντολές, που εκτελούνται 

για λογαριασμό πελατών, καταχωρούνται και επιμερί¬ 
ζονται άμεσα και με ακρίβεια, 

(β) εκτελεί τις, κατά τα λοιπά στοιχεία, συγκρίσιμες 
εντολές πελατών άμεσα και με τη σειρά που τις λαμ¬ 
βάνει, εκτός εάν τα χαρακτηριστικά της εντολής ή οι 
συνθήκες της αγοράς δεν το επιτρέπουν, ή εάν τα συμ¬ 
φέροντα του πελάτη απαιτούν διαφορετικό χειρισμό, 

(γ) ενημερώνει τον ιδιώτη πελάτη σχετικά με κάθε 
ουσιώδες πρόβλημα που μπορεί να επηρεάσει την ορθή 
εκτέλεση των εντολών, αμέσως μόλις λάβει γνώση του 
προβλήματος αυτού. 

2. ΕΠΕΥ, η οποία είναι υπεύθυνη για την επίβλεψη 
ή την πραγματοποίηση του διακανονισμού μιας εντο¬ 
λής που έχει εκτελεσθεί, λαμβάνει κάθε εύλογο μέτρο, 

προκειμένου να διασφαλίσει ότι τα χρηματοπιστωτικά 
μέσα ή κεφάλαια των πελατών, τα οποία παραλαμβάνει 
για το διακανονισμό της εντολής που έχει εκτελεσθεί, 
καταχωρούνται άμεσα και σωστά στο λογαριασμό του 
δικαιούχου πελάτη. 

3. Η ΕΠΕΥ δεν κάνει αθέμιτη χρήση των πληροφορι¬ 
ών που αφορούν εκκρεμείς εντολές πελατών της και 
λαμβάνει όλα τα εύλογα μέτρα προκειμένου να απο¬ 
φευχθεί η αθέμιτη χρήση των πληροφοριών αυτών από 
καλυπτόμενα πρόσωπα. 

4. Οι ΑΕΠΕΥ απαλλάσσονται από την υποχρέωση δη¬ 
μοσιοποίησης εντολών με όριο, σύμφωνα με τα οριζόμε¬ 
να στην παράγραφο 2 του άρθρου 28 του ν. 3606/2007 
και στα άρθρα 31 και 32 του Κανονισμού της Ευρωπαϊ¬ 
κής Επιτροπής αριθ. 1287/2006, για εντολές το μέγεθος 
των οποίων είναι μεγάλο σε σύγκριση με το κανονικό 
μέγεθος της αγοράς για τη συγκεκριμένη μετοχή ή τύπο 
μετοχής, όπως αυτό ορίζεται στο άρθρο 20 του Κανονι¬ 
σμού της Ευρωπαϊκής Επιτροπής αριθ. 1287/2006. 

Άρθρο 25 

Ομαδοποίηση και επιμερισμός εντολών 

1. Η ΕΠΕΥ δεν επιτρέπεται να εκτελεί μία εντολή πε¬ 
λάτη της ή μια συναλλαγή για ίδιο λογαριασμό ομαδο¬ 
ποιώντας την με εντολή άλλου πελάτη, εκτός εάν: 

(α) η ομαδοποίηση των εντολών και των συναλλαγών 
δεν ενδέχεται να αποβεί, συνολικά, εις βάρος πελάτη, 
του οποίου η εντολή πρόκειται να ομαδοποιηθεί, 

(β) η ΕΠΕΥ έχει γνωστοποιήσει στον πελάτη, του οποί¬ 
ου η εντολή πρόκειται να ομαδοποιηθεί, ότι η ομαδο¬ 
ποίηση ενδέχεται να αποβεί εις βάρος του σε σχέση 
με μια συγκεκριμένη την εντολή του και 

(γ) η ΕΠΕΥ έχει θεσπίσει και εφαρμόζει αποτελεσμα¬ 
τικά πολιτική, η οποία καθορίζει με σαφήνεια: 

(αα) τον τρόπο με τον οποίο πραγματοποιείται ο ακρι¬ 
βοδίκαιος επιμερισμός των ομαδοποιημένων εντολών 
και συναλλαγών, 

(ββ) τον τρόπο με τον οποίο ο όγκος και η τιμή των 
εντολών επηρεάζουν τον επιμερισμό τους και 

(ΥΥ) το χειρισμό εντολών που εκτελούνται μερικώς. 

2. Στην περίπτωση που η ΕΠΕΥ ομαδοποιεί μια εντολή 
με μία ή περισσότερες άλλες εντολές πελατών και η 
ομαδοποιημένη εντολή εκτελείται μερικώς, επιμερίζει 
τις σχετικές συναλλαγές σύμφωνα με την πολιτική της 
για τον επιμερισμό των εντολών. 

Άρθρο 26 

Ομαδοποίηση και επιμερισμός των συναλλαγών 
για ίδιο λογαριασμό 

1. ΕΠΕΥ, που έχει ομαδοποιήσει συναλλαγές για ίδιο 
λογαριασμό με εντολές πελατών της, απαγορεύεται να 
επιμερίζει τις σχετικές συναλλαγές κατά τρόπο επιζήμιο 
για έναν πελάτη της. 

2. Στην περίπτωση που ΕΠΕΥ ομαδοποιεί εντολή πε¬ 
λάτη της με συναλλαγή για ίδιο λογαριασμό και η ομα- 
δοποιημένη αυτή εντολή εκτελείται εν μέρει, η ΕΠΕΥ 
οφείλει να επιμερίζει τις σχετικές συναλλαγές υπέρ του 
πελάτη. Κατ’ εξαίρεση, εάν η ΕΠΕΥ μπορεί να τεκμη¬ 
ριώσει ότι, χωρίς την ομαδοποίηση αυτή, δεν θα ήταν 
σε θέση είτε να εκτελέσει την εντολή είτε δεν θα ήταν 
σε θέση να την εκτελέσει με τόσο ευνοϊκούς όρους, 
μπορεί να επιμερίσει αναλογικά τη συναλλαγή για ίδιο 


λογαριασμό, σύμφωνα με την πολιτική επιμερισμού των 
εντολών που προβλέπεται στην περίπτωση (γ) της πα¬ 
ραγράφου 1 του άρθρου 25. 

3. Η ΕΠΕΥ θεσπίζει, στο πλαίσιο της πολιτικής επιμερι- 
σμού των εντολών της περίπτωσης (γ) της παραγράφου 
1 του άρθρου 25, διαδικασίες, προκειμένου να αποφευ¬ 
χθεί ο εκ νέου επιμερισμός των συναλλαγών για ίδιο 
λογαριασμό, οι οποίες εκτελέσθηκαν μαζί με εντολές 
πελάτη, κατά τρόπο επιζήμιο για τον πελάτη. 

ΚΕΦΑΛΑΙΟ 7 
ΑΝΤΙΠΑΡΟΧΕΣ 

Άρθρο 27 
Αντιπαροχές 

1. Η ΕΠΕΥ δεν ενεργεί με έντιμο, δίκαιο και επαγγελ¬ 
ματικό τρόπο για την καλύτερη δυνατή εξυπηρέτηση 
των συμφερόντων ενός πελάτη, εάν, στο πλαίσιο της 
παροχής επενδυτικής ή παρεπόμενης υπηρεσίας, κατα¬ 
βάλλει ή λαμβάνει οποιαδήποτε αμοιβή ή προμήθεια, ή 
παρέχει ή δέχεται οποιοδήποτε μη χρηματικό όφελος. 

2. Η προηγούμενη παράγραφος δεν εφαρμόζεται προ¬ 
κειμένου για: 

(α) την αμοιβή, την προμήθεια ή το μη χρηματικό όφε¬ 
λος που καταβάλλεται ή παρέχεται απευθείας στον ή 
από τον πελάτη ή άλλο πρόσωπο, το οποίο ενεργεί, κατ’ 
εξουσιοδότηση του πελάτη, για λογαριασμό του, 

(β) την αμοιβή, την προμήθεια ή το μη χρηματικό όφε¬ 
λος που καταβάλλεται ή παρέχεται σε ή από τρίτο 
πρόσωπο ή άλλο πρόσωπο που ενεργεί για λογαριασμό 
του τρίτου προσώπου, εφόσον πληρούνται οι ακόλουθες 
προϋποθέσεις: 

(αα) γνωστοποιείται στον πελάτη, με πλήρη, ακριβή 
και κατανοητό τρόπο πριν από την παροχή της σχετι¬ 
κής επενδυτικής ή παρεπόμενης υπηρεσίας, η ύπαρξη, 
η φύση και το ποσό της αμοιβής, της προμήθειας ή του 
οφέλους ή η μέθοδος υπολογισμού του, εάν το ποσό 
δεν μπορεί να προσδιοριστεί, και 
(ββ) η καταβολή της αμοιβής ή της προμήθειας ή η 
παροχή μη χρηματικού οφέλους αποσκοπεί στην ενί¬ 
σχυση της ποιότητας της παρεχόμενης υπηρεσίας και 
δεν εμποδίζει την ΕΠΕΥ να συμμορφώνεται με την υπο¬ 
χρέωση της να εξυπηρετεί με τον καλύτερο δυνατό 
τρόπο τα συμφέροντα του πελάτη της, 

(γ) τις εύλογες αμοιβές που διευκολύνουν ή είναι ανα¬ 
γκαίες για την παροχή των επενδυτικών υπηρεσιών, 
όπως ενδεικτικά τα έξοδα φύλαξης, τα έξοδα διακανο¬ 
νισμού, τα έξοδα μετατροπής συναλλάγματος, τα τέλη ή 
οι πόροι εποπτικών αρχών και οι δικηγορικές αμοιβές, οι 
οποίες από τη φύση τους δεν μπορούν να οδηγήσουν σε 
σύγκρουση συμφερόντων με την υποχρέωση της ΕΠΕΥ 
να ενεργεί με έντιμο, δίκαιο και επαγγελματικό τρόπο 
για την καλύτερη δυνατή εξυπηρέτηση των συμφερό¬ 
ντων των πελατών, εφαρμοζόμενης σε κάθε περίπτωση 
της παραγράφου 3 του άρθρου 25 του ν. 3606/2007. 

3. Η ΕΠΕΥ, για τους σκοπούς της περίπτωσης (β) στοι¬ 
χείο (αα) μπορεί να γνωστοποιεί, με συνοπτική μορφή, 
τους βασικούς όρους των συμφωνιών που αφορούν τις 
αμοιβές, τις προμήθειες ή μη χρηματικά οφέλη αναφέ- 
ροντας ρητά ότι δεσμεύεται να γνωστοποιεί, κατόπιν 
αιτήματος του πελάτη, πρόσθετες λεπτομέρειες. 

ΜΕΤΑΒΑΤΙΚΕΣ ΔΙΑΤΑΞΕΙΣ 
Αρθρο 28 

Καταργούμενες αποφάσεις 

Από την έναρξη ισχύος της απόφασης αυτής καταρ- 
γούνταί: 

(α) η Απόφαση της Επιτροπής Κεφαλαιαγοράς 
3/363/30.11.2005 (Φ.Ε.Κ. Β’ 1755/14.12.2005) Υποχρεώσεις 
ενημέρωσης εταιριών που παρέχουν επενδυτικές υπη¬ 
ρεσίες, 

(β) η Απόφαση της Επιτροπής Κεφαλαιαγοράς 
3/356/26.10.2005 (Φ.Ε.Κ. Β' 1554/10.11.2005) Τήρηση βιβλί¬ 
ων και στοιχείων κατά την παροχή επενδυτικών υπη¬ 
ρεσιών, 

(γ) η Απόφαση της Επιτροπής Κεφαλαιαγοράς 
5/196/28.7.2000 (Φ.Ε.Κ. Β' 1002/9.8.2000) Τήρηση βι¬ 
βλίων και στοιχείων από τα μέλη του ΧΠΑ και της 
Ε.Τ.Ε.Σ.Ε.Π., 


(δ) η Απόφαση της Επιτροπής Κεφαλαιαγοράς 
8/152/2.3.1999 (Φ.Ε.Κ. Β' 741/19.5.1999) Τήρηση βιβλίων και 
στοιχείων από τα μέλη του Χρηματιστηρίου Παραγώγων 
Αθηνών και της εταιρείας Εκκαθάρισης Συναλλαγών 
επί Παραγώγων. 

Αρθρο 29 
Έναρξη ισχύος 

1. Η απόφαση αυτή ισχύει από τη δημοσίευσή της στην 
Εφημερίδα της Κυβερνήσεως. 

2. Από τις διατάξεις της παρούσας δεν προκαλείται 
δαπάνη σε βάρος του Κρατικού Προϋπολογισμού. 

Η απόφαση αυτή να δημοσιευθεί στην Εφημερίδα της 
Κυβερνήσεως. 

Ο Πρόεδρος 
ΑΛΕΞΙΟΣ Α. ΠΙΛΑΒΙΟΣ 

